Dari Mana Asalnya Teori Parallel Universe Saintis?

Disebabkan berita tentang dunia selari (parallel universe) sedang hangat diperkatakan sehari dua ini walaupun sekadar hipotesis (tak jumpa bukti lagi seperti yang dicanang oleh media), mahu berkongsi bagaimana idea ini boleh muncul. Kenapa tiba-tiba ahli fizik boleh terfikir tentang idea dunia selari ini?

Dalam satu syarahan pada tahun 1952 di Dublin, Erwin Schrodinger pernah berseloroh idea yang dia bagi amaran awal-awal “kedengaran gila”. Beliau berkata persamaan gelombang Schrodinger yang membolehkannya menang Hadiah Nobel menggambarkan dunia yang banyak (multiverse).

Kalau kita biasa dengar persamaan Schrodinger, automatik kita akan teringat dengan mekanik kuantum. Apa kaitan mekanik kuantum dengan dunia selari dalam topik ini? Jadi, kita kena kenal dulu secara dasar konsep mekanik kuantum.

Fenomena kuantum amat pelik & unik. Ia hanya berlaku pada skala yang amat kecil. Katakanlah kucing dalam dunia kuantum. Kucing boleh mempunyai dua kewujudan, sama ada ia hidup ataupun mati. Tapi dalam dunia kuantum pelik sikit, kucing boleh hidup & mati dalam masa yang sama.

Dalam fizik, fenomena cahaya adalah yang paling popular. Cahaya boleh menjadi dua keadaan saja, sama ada ia bersifat gelombang ataupun bersifat zarah. Tetapi di peringkat kuantum, ia boleh jadi kedua-duanya sekali dalam masa sama sebelum dicerap.

Schrodinger pernah mengusulkan analogi bagi menggambarkan mengarutnya (absurd) dunia kuantum. Kalau kita letakkan kucing dalam sebuah kotak bersama sebotol racun, kita takkan tahu sama ada kucing itu mati ataupun hidup sebab botol racun kebarangkaliannya untuk pecah adalah 50/50.

Jadi, sebelum kotak dibuka, kita takkan tahu keadaan kucing tersebut. Jadi, mengikut teori kuantum, kucing itu berada dalam keadaan superposisi (superposition) iaitu mati dan hidup dalam masa yang sama selagi mana kotak itu tidak dibuka untuk kita cerap.

Apabila kita cerap, keadaan kuantum (quantum state) akan runtuh – maksudnya fenomena kuantum sudah tidak berlaku lagi. Kita tahu sama ada kucing itu berada dalam keadaan hidup ataupun mati.

Jadi, apa kaitan dengan dunia selari dalam hal ini?

Akibat dunia kuantum merupakan dunia paling teras dan asas, ramai ahli fizik cuba nak tafsirkan realiti dunia kita berdasarkan dunia kuantum. Hakikat realiti sebenarnya macam mana? Kenapa boleh jadi banyak keadaan dalam satu masa? Jadi, pelbagai tafsiran dibuat oleh ahli fizik berkenaan hakikat realiti. Maka, muncullah pelbagai mazhab dan aliran berkenaan tafsiran dunia kuantum ini.

Mazhab atau tafsiran paling dominan ialah aliran Copenhagen yang dibangunkan oleh Neils Bohr dan Werner Heisenberg. Aliran ini ditentang oleh Albert Einstein kerana sukar untuk beliau menerima hakikat yang probabilistik.

Salah satu tafsiran tersebut ialah teori kewujudan dunia selari. Tafsiran ini diusulkan oleh Hugh Everett dalam tesis kedoktorannya.

Katakanlah, selepas kita cerap, kucing itu hidup. Itu keadaannya (state). Keadaan kucing yang mati itu telah melahirkan dunia baru. Dengan kata mudah, kita buka kotak, kita tengok kucing itu masih hidup. Jadi, kucing itu tidak mati di dunia kita. Tetapi ia mati di dunia lain. Dunia lain itu terbentuk selepas kita cerap ataupun buka kotak tersebut untuk melihat keadaan kucing tersebut.

Jadi, begitulah idea awal dalam dunia saintifik mengenai dunia selari. Kemudian, di masa-masa mendatang telah banyak teori dunia selari diusulkan.

1. Ada hipotesis mengusulkan bahawa, dunia selari itu wujud di alam semesta lain. Kita ada alam semesta kita sendiri yang mempunyai keluasan trilion tahun cahaya & alam ini bertebing. Di luar tebing itu ada alam semesta lain sama seperti alam kita. Mempunyai hukum fizik yang sama tetapi manifestasinya berbeza.

2. Ada juga hipotesis wujudnya dunia selari tetapi mempunyai pemalaran fizikal berbeza. Contohnya, pemalar Planck bernilai 6.62 × 10^-34, tidak boleh lebih, tidak boleh kurang, kalau tidak, alam ini akan hancur ataupun tidak wujud terus.

Tetapi wujudnya dunia selari lain yang mempunyai pemalar Planck berbeza. Mempunyai pemalar graviti semesta yang berbeza, mempunyai pemalar Boltzmann yang berbeza. Unik gila kan.

3. Ada juga hipotesis dunia selari itu ialah dunia matematik platonik. Idea ini asal usulnya daripada Plato tetapi dikembangkan oleh Max Tegmark. Hipotesis ini mengusulkan bahawa terdapat dunia matematik sempurna di luar sana yang memberikan pancaran kepada dunia kita. Wujudnya dunia kita kerana dunia matematik tersebut.

Dunia matematik itu lebih sempurna dan dunia fizikal hanyalah bayangan daripada dunia matematik tersebut.

4. Alam ini terlalu luas dan ada hipotesis menyatakan bahawa alam ini mungkin tidak terbatas (infinity) luasnya. Jadi, dalam jarak yang amat jauh, mungkin wujudnya Bumi seperti Bumi kita dan wujudnya anda di Bumi tersebut. Bumi ini mungkin ada banyak dan anda pun ada banyak!

5. Ada juga hipotesis kitaran abadi. Mungkin kita pernah hidup sebelum ini. Selepas itu kita mati, alam ini pun mati. Kemudian, berlaku lagi Big Bang, alam lahir semula. Kemudian, kitaran ini berulang lagi dan lagi. Kita mungkin tak pasti berapa banyak kali dah kita hidup dan mati. Konsep dunia selari ini amat pelik juga.


Bedah Lagu Lateralus: Karya Agung Muzik Genre Progressive Metal

Pada tahun 1988, sekumpulan anak muda telah menubuhkan kumpulan kugiran bernama Tool. Pada awalnya, mereka bermula sebagai kugiran ‘alternative rock’ kerana pengaruh grunge sewaktu zaman tersebut. Namun, mereka mula beranjak ke arah genre ‘progressive metal’ selepas album ‘Aenima’ dikeluarkan. Berlainan dengan kugiran progressive metal yang lain, Tool menggabungkan alternative metal, sekaligus mewujudkan kelainan tersendiri. Kebanyakan kumpulan prog metal dan prog rock mempunyai elemen ‘synthesizer’ dan ‘keyboard’. Pada tahun 2001, album-karya agung Lateralus dikeluarkan dan mereka berjaya merangkul anugerah Grammy bagi album tersebut.

Saya tak mahu cerita panjang tentang scene prog metal, yang itu saya boleh cerita pada artikel lain. Saya akan teruskan tentang keunikan lagu Lateralus. Jadi, apa yang bagus sangat tentang lagu ni?

Pertamanya, lirik lagu ini disusun dalam corak Fibonacci! Corak Fibonacci ialah sejenis corak berdasarkan kalkulasi yang sentiasa wujud dalam alam sekitar sebagai ratio kecantikan dan fitrah. Operasi corak Fibonacci ini lebih dikenali sebagai Golden ratio.

Bagi menghasilkan bentuk yang cantik, benda tersebut perlulah mempunyai Golden ratio yang berpadanan dengan corak lengkungan di atas seperti objek di bawah:

Daripada kalkulasi Fibonacci, nilai yang kita dapat adalah tak berpenghujung bermula daripada nombor 0, 1, 1, 2, 3, 5, 8, 13, 21, 34, …Sekiranya kita plotkan graf Fibonacci, corak yang tak berpenghujung akan dihasilkan:

Sekarang, kita lihat susunan korus lirik Lateralus:

(1) Black,

(1) then,

(2) white are,

(3) all I see,

(5) in my in•fan•cy,

(8) red and yel•low then came to be,

(5) rea•ching out to me,

(3) lets me see.

(2) There is,

(1) so,

(1) much,

(2) more and

(3) beck•ons me,

(5) to look through to these,

(8) in•fi•nite pos•si•bil•i•ties.

(13) As be•low so a•bove and be•yond I im•ag•ine,

(8) drawn out-side the lines of rea•son.

(5) Push the en•ve•lope.

(3) Watch it bend.

Kalau anda perasan, lirik ini ditulis berdasarkan corak Fibonacci! Nombornya berdasarkan sebutan suku kata, membentuk 1,1,2,3,5,8… suku kata. Corak kepanjangan lirik korus juga berbentuk seperti graf yang menegak.

Sebagaimana rentak lagu bergenre prog rock dan metal, lagu ini menggunakan rentak masa ganjil dan selalu bertukar seperti lagu Blackened-Metallica:

“Blackened has perhaps the most changing time signatures of any Metallica song. The intro is in 4/4, then 3/4, 4/4 again, and then followed by a 5/4 measure, leading into the 7/4 riff..” – Wikia.

Berkenaan lagu Lateralus, lagu ini pada awalnya menggunakan rentak masa ganjil 9/4, 8/4 (atau 4/4 sebanyak dua kali) dan 7/4. Nombor 987 ini ialah nombor ke-16 Fibonacci:

0, 1, 1, 2, 3, 5, 8, 13, 21, 34, 55, 89, 144, 233, 377, 610, 987

Permulaan instrumental lagu ini berhenti pada minit ke 1:37. Sekiranya kita tukarkan nilai minit dan saat ini kepada nombor biasa, ia akan menjadi 1 minit + 0.618 minit. Golden ratio mempunyai nilai sebanyak 1.618…Nilai 1:37 ini sekiranya disusun menjadi 13:7 akan membawa tema Fibonacci kerana 13 ialah nilai ketujuh dalam nombor Fibonacci.

Sekarang, mari kita bincang berkenaan interpretasi liriknya.

Verse Lateralus bermula dengan penampakan warna oleh sang penyanyi yang bermula dengan warna hitam, kemudiannya putih dan seterusnya merah dan kuning. Warna ini ialah berdasarkan empat proses warna magnum opus dalam alkimia yakni nigredo (hitam), albedo (putih), citrinitas (kuning) dan rubedo (merah). Penghujung proses ini akan menghasilkan batu hikmat (philosopher’s stone) yang digunakan sebagai bahan mawlihayat, kehidupan kekal abadi. Ayat ‘As below so above and beyond I imagine’ juga merujuk kepada Hermeticisme berkenaan falsafah alkimia. Selepas itu, korus mula masuk.

Over thinking, over analyzing separates the body from the mind

Withering my intuition, missing opportunities and I must

Feed my will to feel my moment drawing way outside the lines

Korus Lateralus membincangan tentang falsafah Descartes berkenaan dualiti minda dan jasad. Descartes berpendapat mind manusia mampu wujud di luar jasad. Berkenaan konteks Lateralus, falsafah dualiti ini menyentuh permasalahan yang wujud akibat kehidupan material kita sehingga kita terlupa tentang kepentingan spiritualiti yang perlu diseimbangkan. Korus ini juga menyentuh falsafah rasionalism-empirisisme berkenaan masalah logikalisme. Apabila manusia terlampau banyak berfikir, kadang kala kita terlepas pandang terhadap benda-benda enteng yang barangkali penting. Empirisisme menyebut ilmu berpunca daripada pengalaman manakala rasionalisme menyebut ilmu berpunca daripada hikmah, ataupun daripada Tuhan. Logikalisme menyisih aspek spiritualiti kerana tak mampu dibuktikan melalui eksperimen dan ini menyebabkan masalah materialisme, di mana kita menolak perkara yang tak wujud secara jasmani seperti aspek rohani. Selepas itu, verse dan korus diulang kembali sampai ke bahagian bridge.

I embrace my desire to

I embrace my desire to

Feel the rhythm, to feel connected

Enough to step aside and weep like a widow

To feel inspired

To fathom the power

To witness the beauty

To bathe in the fountain

To swing on the spiral

To swing on the spiral to

Swing on the spiral

Of our divinity

And still be a human

With my feet upon the ground I lose myself

Between the sounds and open wide to suck it in

I feel it move across my skin

I’m reaching up and reaching out

I’m reaching for the random or what ever will bewilder me

What ever will bewilder me

And following our will and wind we may just go where no one’s been

We’ll ride the spiral to the end and may just go where no one’s been

Bahagian bridge lagu ini dimainkan dengan rentak perlahan sebelum menjadi semkain rancak di penghujung lagu. Berdasarkan rentak perlahan dan juga lirik yang dinyanyikan, sang penyanyi menerima kelemahan diri. Oleh itu, dia cuba mengubah diri dengan menerima permasalahan tersebut. Oleh kerana dia cuba untuk mengubah diri, dia secara tak langsung sedang mengubah dirinya ke arah yang lebih baik. Barangkali ini merujuk kepada konsep eksistensialisme Nietzsche berkenaan perulangan abadi. Sekiranya kita hidup di dimensi di mana setiap kali kita mati, kita akan dihidupkan dengan jalan cerita yang sama. Jadi, apa yang patut kita lakukan? Nietzsche menyarankan supaya kita melawan takdir tersebut. Amor Fati! Cintakan takdir anda dan melawan kembali supaya kita tak perlu menjadi hamba kepada ketentuan takdir. Penggunaan kata ‘spiral’ merujuk kepada corak Fibonacci dalam Golden ratio. Buat pengetahuan semua, Golden ratio ini juga wujud dalam corak DNA. Sekiranya dikaitkan info ini dengan konteks lagu, ia membawa maksud evolusi manusia ke arah yang lebih bagus. Hal ini berpadanan dengan lagu 46&2 dalam album Aenima, juga membawa maksud evolusi manusia daripada 46 kromosom ke 48 kromosom. Lagu ini diakhiri dengan seruan penyanyi supaya terus berevolusi ke tahap yang lebih tinggi.

Spiral out, keep going

Spiral out, keep going

Spiral out, keep going

Spiral out, keep going!


Kuwait Lemas Kerana Ketiadaan Wang

Empat tahun lepas, Menteri Kewangan Kuwait ketika itu Anas al-Salleh mencadangkan kerajaan agar mengurangkan pergantungan kepada pendapatan minyak dan mempelbagaikan kegiatan ekonominya.

Namun saranan tersebut bukan saja dipandang sepi tetapi menjadi bahan ketawa ramai ketika itu. Kini, dengan situasi pandemik Covid-19 yang menekan harga minyak global, Kuwait dan negara-negara Teluk lain berdepan situasi ekonomi yang meruncing.

Ya, harga minyak kembali stabil pada harga AS$40 setong. Namun harga tersebut masih lagi rendah dan memberi kesan negatif kepada negara-negara pengeluar minyak lain termasuk Kuwait.

Situasi harga minyak yang rendah didorong bukan saja oleh pandemik Covid-19 tetapi peralihan kepada tenaga yang boleh diperbaharui.

Bagi negara-negara jiran, mereka menggunakan pendekatan berbeza dalam mendepani isu ini. Arab Saudi memilih memotong bantuan kepada rakyat dan menaikkan cukai mereka.

Sementara Bahrain dan Oman pula terpaksa membuat pinjaman dari negara-negara jiran yang lebih kaya. Manakala Qatar dan UAE pula mempelbagaikan kegiatan ekonomi mereka.

Walau bagaimanapun di Kuwait, perkara ini sukar dilakukan berikutan perang dingin yang tercetus antara parlimen dengan perdana menteri kerajaan yang dipilih oleh Emir Kuwait.

Bukan sekali usul kewangan yang difailkan kerajaan di parlimen termasuk mendapatkan pinjaman ditolak mentah-mentah oleh wakil-wakil rakyat.

Sekiranya situasi ini berterusan, Kuwait tidak akan mampu menutup defisit belanjawan sebanyak AS$46 bilion tahun ini.

Kejatuhan ekonomi Kuwait bukan sesuatu yang baru dan ia didorong oleh banyak peristiwa. Pertama, kejatuhan saham 1982 memberi kesan kepada negara Teluk itu.

Kedua, peristiwa-peristiwa geopolitik seperti Perang Iran-Iraq dan Perang Teluk. Semua peristiwa ini memaksa Kuwait berbelanja besar selama bertahun-tahun untuk memulihkan kembali ekonominya termasuk industri minyak.

Hari ini, 90% pendapatan ekonomi negara itu datang dari industri minyak. Sementara 80% populasinya bekerja dengan kerajaan dengan pendapatan mereka mengatasi pendapatan rakyat yang bekerja di sektor swasta.

Bagi keluarga biasa Kuwait, mereka menerima bantuan perumahan, minyak dan makanan sebanyak AS$2,000 sebulan.

Ianya belum dicampur tiga perempat peruntukan perbelanjaan negara diperuntukkan untuk gaji dan subsidi.

Terima kasih kepada peruntukan besar begini, perbelanjaan negara bakal mengalami defisiti selama tujuh tahun berturut-turut sejak kejatuhan harga minyak pada 2014.

Pasti ramai menggaru kepala mengapa perkara ini berlaku. Bukankah Kuwait sebuah negara kaya yang setaraf dengan beberapa negara pengeluar minyak lain?

Ya, Kuwait memang kaya dan kekayaan tersebut disimpan dalam salah satu dana terbesar di dunia bernilai AS$550 bilion iaitu Dana Generasi Masa Hadapan.

Dana ini ditubuhkan dengan tujuan menjamin kemakmuran Kuwait selepas negara itu kehabisan minyak. Namun begitu, ramai menyifatkan ia sebenarnya sudah bermula.

Ramai penganalisis memberi amaran sekiranya aktiviti mempelbagaikan ekonomi tidak dijalankan, dana tersebut boleh habis dalam tempoh 15 hingga 20 tahun.

Sejak penularan pandemik Covid-19, dana ini banyak membantu ekonomi Kuwait. Sejak kebelakangan ini, Dana Generasi Masa Hadapan membeli aset-aset milik Jabatan Perbendaharaan Kuwait dengan nilai AS$7 bilion.

Parlimen turut bersetuju untuk menghentikan pembayaran 10% daripada hasil pendapatan minyak kepada dana tersebut sekaligus menambah lagi AS$12 bilion dalam kantung kewangan Kuwait.

Walau bagaimanapun, semua ini masih dianggap tidak mencukupi untuk menampung defisit belanjawan. Suka atau tidak, Kuwait harus meminjam tetapi isu politik terus menggagalkan usaha ini.

Baru-baru ini, Menteri Kewangan Kuwait Barak al-Sheetan cuba menyakinkan wakil-wakil rakyat untuk meluluskan usul kerajaan mendapatkan pinjaman sebanyak AS$65 bilion tetapi gagal.

Penolakan ini seiring dengan kemunculan pelbagai khabar tidak enak yang menyelubungi kerajaan ketika itu.

Antara khabar yang dimaksudkan ialah skandal rasuah yang membelenggu beberapa anggota pentadbiran kerajaan dan keluarga pemerintah Kuwait.

Parlimen menegaskan selagi isu rasuah tidak ditangani, maka lupakan saja hasrat mendapatkan dana diperlukan untuk belanjawan.

Pertentangan politik antara kedua-dua pihak ini memberi kesan kepada sentimen pelabur. S&P Global Ratings dan Moody’s Investor Service memberi penarafan negatif terhadap Kuwait.

Manakala Tabung Kewangan Dunia (IMF) memberi amaran peluang Kuwait untuk mendepani isu ini dari kedudukan mereka semakin tipis.

Keadaan ini nyata merungsingkan ramai warga Kuwait. Pengerusi Bensirri (firma komunikasi kewangan dan politik Kuwait), Fawaz al-Sirri berkata, “Majoriti orang di Kuwait percaya kekayaan yang dinikmati ketika ini bersifat selama-lamanya.

Tiada orang mempunyai keazaman politik untuk memberitahu perkara ini akan berakhir sekiranya kita tidak menyokong perubahan.”


Tamadun Melayu Sentiasa Mengangkat Kedudukan Wanita

Ada yang berkata wanita Melayu yang mendukung warisan tradisi serta mengamalkan adat resam Melayu dewasa ini kolot serta sangat ketinggalan. Wanita Melayu sebegini dikatakan menolak kemodenan dan terpinggir dari gerakan feminisme yang dicanang dan ditenyeh kepada kita oleh Barat. Wanita Melayu yang tidak dibawa arus ini dilekeh-lekehkan semahu-mahunya.

Padahal, sedar atau tidak, naratif kewibaan dan kehebatan wanita di dalam masyarakat Melayu sudah lama diangkat tinggi. Banyak masanya, lebih tnggi dari lelaki.

Selain Srikandi-srikandi dan pahlawan-pahlawan wanita yang disebut dan ditulis dalam manuskrip dan pengkisahan sejarah, wanita teramai, tonggak-tonggak keluarga kita juga adalah wira-wira kita. Wanita-wanita hebat seperti ibu-ibu dan para isteri-isteri kita.

Kita mungkin biasa dengan gurindam dan dendangan lama yang menggambarkan wanita-wanita Melayu sebagai mereka yang berpewatakan elok dan cantik seperti;

“Suriram ram ram,Suriram ram ram,Suriram yang manis,Aduhai suriram sayang,Makin dipandang semakin manis.”

Ini gambaran biasa dan terbanyak dapat ditemukan dalam lagu-lagu rakyat Melayu (malah lagu moden juga)

Tetapi, dalam masa yang sama, wanita kebanyakan seperti ibu-ibu dan isteri-isteri Melayu kita sudah lama diabadikan dan digambarkan bukan sahaja kerana kecantikan dan watak yang baik, tetapi juga peranan berkeluarga serta membesarkan anak. Dalam lagu dan gurindam Melayu tradisional, misalnya;

“Tepuk amai-amai, belalang kupu-kupu,Tepuk biar pandai, nanti emak upah susu.”

“Susu lemak manis, santan kelapa muda,Adik jangan menangis, emak nak pergi kerja.”

Garapan lagu ini ringkas, tetapi falsafah kewanitaan yang kuat dilagukan dengan indah di dalamnya.

Wanita (emak) dalam lagu di atas diceritakan melatih psikomotor anak melalui tepukan, dalam masa yang sama berperanan mendidik dan menyusukan anak dan yang paling mengagumkan, dalam lagu turun temurun ini juga, wanita Melayu sudah lama dikisahkan menjadi antara punca rezeki keluarga.

Lagu ini diperturunkan secara bergenerasi sejak sekian lama, diulit oleh bibir-bibir ibu dan isteri-isteri kita, ia berterusan hingga hari ini, dan secara tidak sedar embentuk watak wanita Melayu dalam acuan yang sebenarnya sudah lama kuat dan hebat, dan mungkin terpendam dan menunggu masa untuk dizahirkan!

Feminisme? Sebelum wujud istilah itu, wanita Melayu adalah para revolusiner kepada lambang kekuatan gerakan wanita!

“Nenek, nenek si bongkok tiga,Siang malam asyik berjaga,Mencari cucu di mana ada,Nenek ku kahwin dengan anak raja!”

Hatta wanita berusia dalam masyarakat Melayu pun, kekuatan dan kehebatannya masih mengesankan!

“Ducit Amor Patriae”


Trend Sayonara Tinggalkan Tokyo Heboh Di Jepun

Selama bertahun-tahun, Tokyo sentiasa menjadi tumpuan. Ia dianggap simbol kehebatan ekonomi Jepun dan menjadi antara megalopolis terbesar di dunia dengan KDNK lebih besar daripada KDNK Belanda. Tetapi akibat pandemik Covid-19 dan perubahan gaya hidup mendorong ramai penduduk meninggalkan Tokyo.

Salah seorang yang berbuat demikian ialah Kazuya Kobayashi, 40. Dia sentiasa berangan membuka restoran ramen. Selepas meninggalkan Tokyo, Kobayashi melihat Sano di Tochigi sebagai lokasi terbaik untuk merealisasikan impiannya.

Selain dikenali sebagai tempat bermulanya sukan kriket di Jepun, Sano turut dikenali kerana mempunyai banyak restoran ramen. Sesetengah daripadanya bergelut mencari pewaris untuk meneruskan perniagaan mereka.

Populasi Tokyo berkurangan buat kali pertama pada 2021 dalam tempoh suku abad. Tahun lepas menyaksikan Tokyo kehilangan 48,592 orang berbanding tahun sebelumnya.

Bagi Hiroshi Takahashi, pengerusi NGO Pusat Sokongan Balik Kampung, beliau merasakan usaha kerajaan Jepun untuk merancakkan semula pertumbuhan wilayah-wilayah negara itu sejak 2015 sudah membuahkan hasil. NGO ini menerima 70,000 permohonan rundingan dan nasihat daripada individu yang berminat untuk berhijrah ke luar Tokyo. Majoriti daripada mereka berumur di bawah 50 tahun.

Destinasi popular bagi mereka yang mahu berpindah ialah Shizuoka. Wilayah ini terletak di pesisir pantai Lautan Pasifik dan boleh tiba di sana menerusi Shinkansen (keretapi peluru Jepun) dalam tempoh sejam. Ini disusuli oleh Fukuoka yang terletak kira-kira 550 batu di barat daya Tokyo.

Sebelum ini, agak sukar melihat perkara ini berlaku. Ini kerana banyak syarikat lebih suka menekankan kerja di pejabat – kadang-kadang memakan masa yang lama dan bebanan kerja yang tinggi. Tetapi semua itu berubah susulan pandemik Covid-19.

Sejak pandemik tercetus, banyak syarikat terpaksa beradaptasi dan melaksanakan konsep kerja dari rumah. Dengan situasi pandemik yang semakin terkawal, ada syarikat yang mahukan pekerja mereka kembali ke pejabat. Tetapi pandemik Covid-19 menunjukkan pekerja boleh mengehadkan waktu mereka di pejabat tanpa mengorbankan produktiviti mereka kepada syarikat.

Menurut Takahashi, antara tarikan utama Tokyo terutama pada era pasca-WWII ialah perkembangan pesat ekonomi pada ketika itu. Jika dapat tinggal di Tokyo, ia dianggap satu impian tercapai bagi mana-mana anak tempatan yang berasal dari luar Tokyo.

Bagaimanapun, tambahnya lagi, situasi itu berubah apabila gelembung ekonomi Jepun pecah kira-kira 30 tahun lalu. Dengan negara bergelut dengan situasi deflasi, situasi ekonomi penduduk terjejas sama sekali. Ini mendorong sesetengah penduduk Tokyo untuk meninggalkan ibu negara Jepun itu.

Selain faktor ekonomi, faktor lain yang menyumbang kepada penghijrahan keluar mereka ialah kualiti kehidupan, penjagaan kanak-kanak dan kos sara hidup. Tambah Takahashi lagi, trend penghijrahan yang diberi gelaran ‘Sayonara Tokyo’ itu akan berterusan walaupun selepas pandemik Covid-19 berakhir.

Ini turut disokong dengan keputusan kaji selidik kerajaan yang dilancarkan baru-baru ini. Separuh daripada responden yang berusia 20 tahun ke atas menyatakan minat untuk berhijrah ke luar Tokyo.

Antara bandar yang mengambil kesempatan daripada trend ini ialah Sano. Dua tahun sebelumnya, bandar ini melancarkan projek migrasi ramen bagi menarik chef berkelayakan seperti Kobayashi.

Mana-mana individu yang layak bukan saja mendapat latihan dari penyediaan makanan hinggalah pengurusan dan perakaunan. Pihak berkuasa tempatan turut menawarkan insentif kewangan dan memadankan chef yang layak dengan restoran-restoran ramen yang bersesuian. Polisi ini digubal bagi mengekang trend pengurangan populasi yang berlaku di Sano.

Selain Sano, bandar pergunungan Chichibu turut menawarkan insentif sama kepada mana-mana penduduk Tokyo yang mahu berhijrah ke situ. Terletak kira-kira dua jam perjalanan dari Tokyo, ia mempunyai populasi seramai 60,000 orang.

Bagi menggalakkan lebih ramai penduduk berhijrah ke situ, pihak berkuasa menawarkan insentif wang untuk mereka mengubahsuai rumah atau membeli kenderaan di situ. Mereka juga berpeluang untuk tinggal di rumah orang tempatan selama seminggu bagi merasai suasana kehidupan sekitar Chichibu.

Bagi Gakuto Nishimura, 24, dia langsung tidak menyesal meninggalkan bandar kelahirannya Tokyo dan menetap di Chichibu. Baginya, ia bukan saja lebih berpatutan dari segi kos sara hidup. Tetapi Chichibu turut menjanjikan kualiti kehidupan yang lebih tenang dan hijau. Dan jika diberi peluang untuk kembali sekalipun ke Tokyo, Nishimura akan tetap menolaknya.

RUJUKAN

McCurry, J. (2022, 15 Mac). Why are Tokyo residents saying sayōnara to Japan’s capital?. The Guardian.


“Kerajaan Baginda” Dalam Darurat, Apa Yang Perlu Kita Faham?

Kalau negara lain asyik bimbang dengan masalah Covid-19, Malaysia pula asyik bimbang siapa pegang jawatan apa. Uniknya negara kita ni boleh dikatakan hampir tiap bulan ada kejutan yang berbeza. Edisi oktober, majoriti ahli Parlimen yang berpihak kepada kerajaan sangat tipis katanya, dalam lingkungan 113 daripada 222 kerusi Dewan Rakyat.

Kejutan akhir tahun, kerajaan gabungan Perikatan Nasional dan Muafakat Nasional pagi 23 Oktober selepas adakan mesyuarat kabinet demi menyelesaikan masalah ketidakstabilan politik, telah bersetuju untuk isytihar darurat politik. Persoalannya, darurat politik ni bagaimana? Sama ke macam darurat biasa?

Kalau kita lihat Perkara 150(1) Perlembagaan Persekutuan, Secara am, proklamasi darurat boleh diklasifikasikan apabila berlaku suatu ancaman terhadap keselamatan, atau kehidupan ekonomi, atau ketenteraman awam di dalam Persekutuan atau mana-mana bahagian yang terancam. Senang cerita, darurat ni betul-betul kalau perlu sahaja kerajaan persekutuan akan mohon dekat Yang di-Pertuan Agong dan proklamasi darurat akan diisytiharkan baginda.

Antara kesan sampingan darurat boleh rujuk Perkara 150(4) Perlembagaan Persekutuan, di mana semasa proklamasi darurat berkuat kuasa, kuasa eksekutif Persekutuan akan berkuasa penuh meliputi apa-apa perkara dalam kuasa perundangan sesuatu negeri. Ini bermakna, badan eksekutif secara rasmi memegang kuasa penuh terhadap pentadbiran negara.

Situasi Parlimen pula bagaimana? Mengikut Perlembagaan, Parlimen masih akan berjalan macam biasa kalau tak dibubarkan.

Kesan lain pula, proklamasi darurat membenarkan Parlimen untuk membuat undang-undang dalam apa perkara pun tanpa melalui proses seperti undang-undang lain untuk ianya diluluskan. Ini bermakna, undang-undang ini mampu mengatasi Perkara 79 Perlembagaan Persekutuan yang membincangkan perjalanan kuasa perundangan bersama. Rang undang-undang tak perlu dibahas atau dibaca sampai tiga kali, kalau Parlimen setuju, boleh guna terus walaupun ianya tak selaras dengan Perlembagaan.

Tahun 1969, Malaysia isytihar darurat buat pertama kali. Rusuhan yang meragut ratusan nyawa, ribuan yang ditahan dan beratus harta benda awam yang musnah. Sampai kereta pakcik singgah 7E pun kena bakar. Kerajaan ambil keputusan untuk isytihar darurat atas dasar keselamatan negara dan ketenteraman awam.

Timbul persoalan baru, atas dasar apa Perdana Menteri rasa darurat politik ini satu keperluan negara? Memandangkan skop darurat ni termasuk darurat terhadap kehidupan ekonomi, umum ketahui bahawa negara kita sedang alami kemelesetan ekonomi akibat pandemik Covid-19.

Antara sebab kenapa sistem demokrasi ni kadang rumit kadang okay dekat sini lah bermula. Majoriti Parlimen ni antara komponen paling penting dalam pembentukan kerajaan. Kenapa penting? Selain daripada pembentukan kerajaan, kebanyakan proses meluluskan sesuatu perkara atau usul perlu melalui undian dari Parlimen.

Contoh paling terdekat, usul Yang di-Pertua Dewan Rakyat untuk kosongkan jawatan beliau pada awal sidang Parlimen sejurus selepas Tan Sri Muhyiddin dilantik sebagai Perdana Menteri. Kalau ikut Perlembagaan, Perkara 57(2) membenarkan Dewan Rakyat untuk mengeluarkan usul itu dengan ketetapan “Dewan Rakyat” bahawa beliau sudah hilang kelayakan.

Untuk kaitkan dengan situasi sekarang ni, pentadbiran kerajaan mungkin tidak dapat berfungsi dengan baik sekiranya pihak kerajaan sendiri tiada majoriti. Maka, kalau darurat politik ini merujuk kepada kehidupan ekonomi yang terancam, mungkin ianya satu tindakan yang wajar diambil untuk membenarkan Yang di-Pertuan Agong mengambil alih pentadbiran kerajaan. Tambahan pula dengan gelombang ketiga Covid-19 ini, pilihan raya umum tak sepatutnya jadi satu pilihan.

Takat mana kehidupan ekonomi terancam sampai perlunya darurat bukan keputusan untuk kita rakyat marhaen putuskan. Apa yang jelas sekarang ni kalau pentadbiran tak bertindak dengan cepat dan atasi kemelut politik yang berlaku, berkemungkinan besar, ekonomi Malaysia mungkin akan bertambah teruk.


Hills Like White Elephants: Sebuah Cerpen Tanpa Konteks

Cerpen itu pendek sahaja. Boleh dihabiskan baca dalam masa tak sampai 5-6 minit. Plotnya mudah. Seorang lelaki dan wanita berada di sebuah stesen kereta api. Lelaki tersebut berbincang dengan wanita tersebut sama ada wanita perlu atau tidak menjalani suatu pembedahan. Tamat.

Tidak diketahui pembedahan itu untuk apa. Siapakah nama lelaki dan wanita tersebut. Tidak juga diketahui adakah wanita tersebut bersetuju untuk menjalani pembedahan tersebut.

Pelbagai tafsiran diberi oleh rakan-rakan sekuliah saya. Simbolik apakah yang sebenarnya Hemingway ingin cerita melalui cerpen tersebut. Namun akhirnya pendapat rakan sekuliah terbahagi kepada dua. Satu pendapat ialah dari mereka yang berfikiran positif yang wanita itu sebenarnya sakit tenat dan perlukan pembedahan. Manakala satu pendapat lagi dari sebahagian yang berfikiran negatif yang berpendapat wanita itu mengandung dan lelaki itu sedang memujuk wanita tersebut untuk menggugurkan kandungan tersebut.

Cerpen pendek yang tidak sampai 5-6 minit bacaan tersebut akhirnya membentuk mazhab tafsiran sastera kami hingga ke hari ini.

Mazhab yang pertama terdiri dari kumpulan mereka yang meletakkan posisi diri mereka sendiri dalam sesuatu cerita. Mereka ini kumpulan idealis sastera. Mereka membuat tafsiran berdasarkan pengalaman peribadi dan cuba mengaitkan nilai-nilai dalam sesuatu bahan sastera dengan diri mereka sendiri. Tafsiran mereka kerap bersifat peribadi. Kebanyakkan novel-novel “young adult” ataupun untuk bacaan remaja seperti Harry Potter sesuai ditafsir dengan tafsiran sebegini. Kerana ini peluang untuk remaja mencari erti diri mereka sendiri.

Mazhab kedua lebih terdiri dari mereka yang realis. Mereka mengangap sesuatu cerita itu tidak semestinya berkisar tentang diri pembaca sendiri. Mereka kurang simpati pada watak utama dalam sebuah cerita. Apa nak jadi pada watak itu biarkan saja. Penilaian mereka objektif. Mereka jarang memberi pendapat peribadi tentang maksud sesuatu perkara dalam cerita. Mereka cari juga segala simbolik yang ada dalam sebuah cerita yang boleh dijadikan petunjuk. Kadang-kadang sehingga warna langsir pun jika ianya disebut dalam sebuah cerita mereka akan cuba tafsirkan dan kaitkan dengan hala tuju dan maksud sebuah cerita. Novel-novel untuk orang dewasa seperti Game of Throne sesuai dengan tafsiran begini. Orang dewasa yang berfikiran objektif dan menerima baik buruk dunia seadanya.

Namun akhirnya tidak ada mazhab yang salah dalam sastera menurut pensyarah saya setelah hampir sejam rakan-rakan sekuliah saya bertegang urat tekak berdebat apakah makna cerpen itu. Tujuan Hemingway menulis cerpen itu jelas. Tafsirlah sebagaimana yang kamu mahu. Cerpen itu bersifat pengakhiran terbuka. Baik atau buruk pengakhirannya terletak pada tafsiran sendiri.

Ibarat artikel ini. Entah apa hala tuju dan niat aku tulis.


Adakah Rasulullah Nak Disembah?

Korang tau tak pendeta Yahudi & Nasrani dari Najran pernah jumpa Nabi Muhammad (SAW) serta bertanya, “Engkau nak minta kami sembah kau ke?”

Soalan ni agak biadap sebenarnya.

Korang boleh buka Tafsir Tabari & Tafsir Ibnu Katsir berkenaan Surah Ali Imran ayat 78-83. Allah turunkan wahyu kepada Rasulullah (SAW) untuk jawab pertanyaan ahli kitab ni.

“Hai Muhammad, kau nak kami sembah kau seperti kami sembah Isa ibnu Maryam (Jesus Christ)?”

Allah turunkan ayat yang menjawab:

مَا كَانَ لِبَشَرٍ أَن یُؤۡتِیَهُ ٱللَّهُ ٱلۡكِتَـٰبَ وَٱلۡحُكۡمَ وَٱلنُّبُوَّةَ ثُمَّ یَقُولَ لِلنَّاسِ كُونُوا۟ عِبَادࣰا لِّی مِن دُونِ ٱللَّهِ وَلَـٰكِن كُونُوا۟ رَبَّـٰنِیِّـۧنَ بِمَا كُنتُمۡ تُعَلِّمُونَ ٱلۡكِتَـٰبَ وَبِمَا كُنتُمۡ تَدۡرُسُونَ﴿ ٧٩ ﴾
Tidaklah patut bagi seseorang manusia yang Allah berikan kepadanya Kitab ugama dan hikmat serta pangkat Nabi, kemudian ia tergamak mengatakan kepada orang ramai: “Hendaklah kamu menjadi orang-orang yang menyembahku dengan meninggalkan perbuatan menyembah Allah”. Tetapi (sepatutnya ia berkata): “Hendaklah kamu menjadi orang-orang Rabbaniyin (yang hanya menyembah Allah Taala – dengan ilmu dan amal yang sempurna), kerana kamu sentiasa mengajarkan isi Kitab Allah itu, dan kerana kamu selalu mempelajarinya.”

Seorang Rabbaniyin, mengajak manusia kepada Allah, bukan kepada dirinya sendiri. Memperkenalkan Allah, bukan mencari populariti. Begitulah sikap guru mursyid yang sejati.

Hasan al-Basri menafsirkan istilah Rabbaniyin sebagai Fuqaha’ (ahli fekah) dan Ulama’ (ahli ilmu). Sebagian lagi berpendapat maknanya Hukama’ (ahli hikmah) dan Ulama’ (ahli ilmu).

Abu Jaafar mengemukakan takwilan yang lebih holistik. Perkataan Rabbaniyin diambil dari akar kata “Rabb”. Ertinya, orang Rabbaniyin itu mereka yang beribadah khusyuk kepada Rabb iaitu Allah, di samping gigih mentarbiah masyarakat di sekelilingnya.

Senang kata, orang Rabbaniyin menjaga hubungan dengan Allah dan memberi kebaikan kepada umat manusia.

Jadilah Rabbaniyin!


Saintis Dapati Beruang Kutub Dan Beruang Perang Adalah Haiwan Sama

Saintis sangat suka kaji pasal beruang kutub (polar bear) dan beruang perang (brown bear). Ikut pemerhatian kasar, dua beruang ini mesti berbeza spesis. Walau bagaimanapun, kajian genetik amat merunsingkan saintis yang tidak dapat memberi jawapan bernokhtah. Sampai sekarang kajian genetik takkan sebut “brown bear” sebagai satu spesis. Mereka akan guna konsep “clade” (kumpulan organisme yang berkongsi leluhur sama) untuk “brown bear”.

Kira bahasa Inggeris saja yang membuatkan “brown bear” jadi tunggal. Bahasa sains memecah semua “brown bear” kepada sembilan clade (Lan, et al., 2017). Salah satu clade ini adalah beruang kutub. Jadi ikut genetik, beruang perang dan beruang kutub adalah “spesis adik-beradik” (sister species). Perbincangan ini nampak rumit – tetapi percayalah, kalian yang tiada latar belakang dalam sains masih boleh faham.

Takkan mungkin kita boleh faham tentang asal-usul beruang kutub tanpa merujuk fosil tertua yang ditemui di Pulau Forlandet pada tahun 2004. Fosil beruang kutub ini berasal daripada zaman 130,000 hingga 110,000 tahun yang lalu (Lindqvist, et al., 2010).

Tidak banyak yang ditemui – hanya tulang rahang saja, sangat cukup untuk membangkitkan perbincangan sangat mendalam. Fosil rahang ini sememangnya berasal daripada beruang kutub. Masalahnya segala benda seperti struktur rahangnya berbeza untuk dibandingkan dengan beruang kutub sekarang. Ikut pemerhatian saintis, gigi geraham beruang kutub berubah habis sekitar 20,000 tahun yang lalu.

Hubungan Yang Berjambatan

Teknologi DNA mendedahkan perubahan dalaman beruang kutub. Semua benda bertambah rumit selepas maklumat DNA beruang kutub dan beruang perang digeledah. Macam biasa dalam dunia – lagi banyak jawapan ditemui; lagi banyak persoalan timbul. Maka saya merumuskan kepada kalian dengan ayat-ayat mudah:

Sebab itulah beruang perang dan beruang kutub tidak boleh dibandingkan secara spesis. Secara saintifik, memang keliru habis. Ini juga bermakna beruang kutub boleh membiak bersama beruang perang, menghasilkan anak yang dipanggil “pizzly bear” (Turner, 2021).

Mungkin konsep ini boleh dimarhaenkan dengan contoh pembiakan antara singa dan harimau. Anak singa-harimau akan dipanggil liger (lion+tiger). Walau bagaimanapun, kesuburan liger menjadi persoalan kerana jantan akan menjadi mandul. Beruang “pizzly” pula sangat subur, baik jantan dan betina.

Kerumitan Evolusi Beruang

Corak evolusi beruang didapati sangat berpadanan dengan evolusi manusia. Apabila pakar mengumpulkan bahan-bahan DNA daripada jenis manusia yang sudah pupus (neanderthalis misalnya), saintis dapat membentuk satu pemerhatian tuntas: ada campuran genetik dalam kalangan manusia prasejarah. Nampaknya konsep sama boleh diguna pakai dalam memahami perpecahan beruang kutub dan beruang perang.

Umumnya, manusia moden di Eropah hari ini mempunyai DNA manusia prasejarah seperti neanderthalis (Wei-Haas, 2020).

Maka pandangan sains semakin jelas: beruang kutub adalah beruang kutub; beruang perang adalah beruang perang. Dua clade ini walau bagaimanapun membiak bersama dalam satu tempoh sangat lama, membuatkan genetik masing-masing bercampuran begitu pekat (Hsu, 2022).

Mereka adalah sama, dibezakan hanya kerana pengalaman di habitat masing-masing. Beruang kutub terlalu lama di kutub sampai fizikal, mental, psikologial dan segala -al yang lain sudah berubah. Sebab itulah beruang “pizzly” sangat subur, kerana ‘binaan’ ibu bapa mereka masih berfitrah sama.

RUJUKAN:

Hsu, C. (2022, Jun 6). It’s complicated. Rather than simple splitting events, the species histories of polar and brown bears, like those of humans, hide convoluted stories of divergence and interbreeding, study finds. University of Buffalo.

Lan, T., et al. (2017). Evolutionary history of enigmatic bears in the Tibetan Plateau-Himalaya region and the identity of the yeti. Proceedings of the Royal Society B: Biological Sciences. 284 (1,868): 20,171,804.

Lindqvist, C., et al. (2010). Complete mitochondrial genome of a Pleistocene jawbone unveils the origin of polar bear. Proceedings of the National Academy of Sciences. 107 (11): 5053-5057.

Turner, B. (2021, April 23). ‘Pizzly’ bear hybrids are spreading across the Arctic thanks to climate change. Live science.

Waits, L., et al. (2008). Mitochondrial DNA Phylogeography of the North American Brown Bear and Implications for Conservation. Conservation Biology. 12 (2): 408-417.

Wei-Haas, M. (2020, Januari 31). You may have more Neanderthal DNA than you think. National Geographic.


Abdul Rahman I: Helang Quraysh Yang Dikagumi

Abdul Rahman I atau lebih dikenali sebagai Abdul Rahman Ad-Dakhil. Digelar oleh Khalifah Abu Ja’far Al-Mansur sebagai ‘Saqr Quraysh’ atau Helang Quraysh kerana Abdul Rahman I mampu mengembalikan semula Empayar Umayyah yang telah tumbang dalam keadaan beliau sendiri tidak mempunyai apa-apa dan hidup sebagai seorang buruan dan pelarian.

Abdul Rahman hidup sebagai seorang pelarian dan buruan oleh Bani Abbasiyyah setelah kejatuhan Empayar Umayyah ketika beliau berumur 20 tahun. Dengan kebijaksanaan, kegigihan dan kepantasan yang dikurniakan oleh Allah kepada beliau, beliau menubuhkan Kerajaan Umayyah di Sepanyol dan menjadi salah satu ancaman terbesar kepada Kerajaan-kerajaan Kristian di Eropah termasuk Kerajaan Abbassiyyah sendiri di Baghdad. Selain usaha Tariq Ziyad dan Musa Nusair sebagai penakluk Andalusia, Abdul Rahman juga merupakan tokoh yang membuatkan Islam bertapak selama 1300 di Sepanyol.

Ada sebuah legenda menceritakan bahawa Khalifah Abu Ja’far pernah bertanya kepada salah seorang pembesar siapakah yang layak digelar Helang Quraysh, maka pembesar tersebut menjawab Mua’wiyah Abu Sufyan. Khalifah Abu Ja’far kata tidak. Maka pembesar itu menjawab Khalifah Abdul Malik bin Marwan. Khalifah Abu Ja’far juga mengatakan tidak lalu dia sendiri menjawab :

“Helang Quraysh adalah Abdul Rahman yang mampu melarikan diri dengan licik dan dapat menepis sebarang tombak dan bilah pedang. Mengembara sendirian merentasi padang pasir Afrika. Menghitung nasib tanpa mempunyai sebarang tanah dan harta. Yang ada dalam diri cuma keimanan dan ketekunan beliau. Beliau mengasaskan sebuah empayar yang pada asalnya berpecah-belah sehingga kerajaan beliau terpisah dengan kerajaan kita oleh lautan. Tiada khalifah yang mampu berbuat demikian selain beliau. Muawiyah menjadi Khalifah dengan sokongan keluarga Umar R.A dan Uthman R.A. Manakala Khalifah Abdul Malik Bin Marwan dilantik atas wasiat oleh bapa beliau. Manakala Abdul Rahman menjadi khalifah tanpa sokongan sesiapa tapi keazaman yang dikurniakan Allah kepada beliau.”

Sekarang kita mahu kata apa? Abdul Rahman yang tidak punyai apa-apa ini mampu bangunkan kerajaan. Selagi kita masih hidup, kita mampu berusaha untuk mencapai kejayaan.


Mat Indera: Pejuang Atau Petualang Bangsa?

Ketika Peristiwa S3rangan ke atas Rumah Pasung Bukit Kepong, beliau merupakan antara mastermind utama di dalam melaksanakan misi tersebut.

Muhammad@Ahmad Bin Indera dilahirkan pada tahun 1920 di Kampung Gombak, Peserai, Batu Pahat. Beliau dikatakan berasal dari susur galur keturunan Datuk Bentara Husin Lela, P4hlawan Siak Seri Inderapura yang pernah menjadi panglima kanan Sultan Sharif di Siak.

Mat Indera mempunyai 8 adik beradik dan ibunya men1nggal dunia ketika melahirkan adik bongsunya. Mat Indera mendapat pendidikan awal di sebuah sekolah agama sehingga tahun 1937. Beliau juga turut pernah berguru dengan Kiyai Haji Fadzil Bentan. salah seorang penasihat kepada DYMM Sultan Ibrahim. Antara rakan sepengajian Mat Indera ialah Noh Beirut  dan Tuan Guru Abu Bakar Muar.

Setelah menghabiskan alam persekolahannya, Mat Indera telah bekerja sebagai guru di Sekolah Agama Parit Setongkat, Muar. Mat Indera juga mendapat keputusan cemerlang ketika menduduki Peperiksaan Khas bagi guru-guru sehingga mendapat anugerah butang perak daripada kerajaan Johor di atas kecemerlangannya. Selepas lulus peperiksaan Darjah Khas, beliau bertugas di Sekolah Agama Bandar Pontian sebagai guru agama.

Ketika pendudukan Jepun, Mat Indera bekerja sebagai penjual beras sehingga tamat p3rang. Selepas itu, beliau bekerja sebagai ketua pengangkut beras di Pelabuhan Muar. Selepas PKMM ditubuhkan, beliau telah menyertai sayap pemuda parti tersebut. Pada masa yang sama, beliau juga turut terlibat di dalam parti Angkatan Pemuda Insaf (API).

Apabila Parti Kebangsaan Melayu Malaya diharamkan, Ahmad bin Indera telah bertindak menyertai pergerakan geril4 k0munis di dalam hutan dan dari situ beliau mula terpengaruh dengan ideologi k0munis. Beliau bergerak cergas di sekitar kawasan Lenga, Pagoh, Jorak, Bukit Kepong dan Poris. Beliau juga turut mengetuai pergerakan k0munis dibahagian selatan yang merangkumi daerah Muar, Batu Pahat, Segamat dan Melaka.

Ketika peristiwa Bukit Kepong berlaku, beliau diarahkan untuk men4ngkap beberapa orang yang dipercayai mabuk. Beliau juga turut dikatakan hadir di saat-saat akhir s3rangan berlaku dan bertanggungjawab untuk menyelamatkan m4ngsa yang terselamat.

Oleh sebab keterlibatan inilah, pihak British mengeluarkan waran tangkap kepada beliau. British sememangnya memantau pergerakan beliau sejak aktif di dalam hutan. Oleh sebab itu, British telah mengumumkan hadiah sebanyak 75000 dollar bagi sesiapa yang berjaya menangkap beliau.

Pada malam 14 Oktober 1952, Mat Indera dijemput ke sebuah perjumpaan di kampung Seri Medan dan dihidangkan tempe goreng dan air kopi yang bercampur denagn kecubung, yang boleh menyebabkan rasa mengantuk dan mabuk jika meminumnya. Setelah pengsan, pihak British segera menangkap beliau.

Mat Indera dip3njarakan di beberapa tempat, dari Batu Pahat ke Johor Bahru, Pulau Pinang, Pudu dan Taiping. Pada tanggal 30 Januari 1953, riwayat beliau berakhir di tali gantung di Penj4ra Taiping. Jena2ah beliau kemudian dikebum1kan di Kampung Jambu Air, Taiping.


Umat Islam Dinaungi Oleh 100 Khalifah Sepanjang 1300 Tahun

Khalifah telah lama menjadi imam kepada umat Islam selama lebih kurang 1300 tahun lamanya. Sepanjang masa itu, umat Islam mengalami kemajuan sosial dan kemakmuran yang berpanjangan. Zaman kegemilangan Islam juga berlaku pada masa pemerintahan khalifah. Umat Islam juga pada masa itu menguasai 2 per 3 daratan dunia.

Berikut merupakan senarai nama khalifah(mengikut pendapat penulis)yang pernah memerintah wilayah Islam dan menaungi umat Islam, bermula dari kewafatan Rasulullah s.a.w di Madinah pada tahun 632 M sehinggalah kejatuhannya secara rasmi di Istanbul pada tahun 1924 M.

Era Khulafa Ar-Rasyidin

Rasulullah s.a.w akhirnya wafat di Madinah al Munawarrah setelah 24 tahun menghadapi cabaran dalam mengembangkan syiar agama tauhid di Semenanjung Arab. Perjumpaan telah dilakukan oleh golongan sahabat Ansar dan Muhajirrin di Saqifah Bani Saidah dan akhirnya sahabat utama Nabi, Saidina Abu Bakar r.a dibaiat oleh umat Islam sebagai khalifah umat Islam.

Empat orang sahabat Nabi s.a.w diangkat menjadi khalifah umat Islam yang berpusat di Madinah. Pada masa itu, wilayah Islam membesar sehingga ke Afrika Utara, wilayah Syam, Palestin dan Asia Timur. Tentera Islam berjaya menumpaskan salah satu dari empayar paling berpengaruh di Timur Tengah iatu Empayar Parsi Sassanid, dan melemahkan pengaruh Empayar Rom Bizantium di Timur Tengah pada masa itu.

Sesetengah sejarahwan Islam seperti As Suyuti, Ibnu Kathir dan Ibnu Arabi berpendapat bahawa Saidina Hassan bin Ali r.a juga termasuk di kalangan Khulafa Ar Rasyidin. Hassan hanya memegang jawatan khalifah tidak sampai setahun sebelum menyerahkan kekhalifahan kepada Muawiyah bin Abu Sufyan r.a, seorang sahabat Nabi berketurunan Bani Umaiyah.

Era Dinasti Umaiyyah

Apabila Muawiyah bin Abu Sufyan r.a dilantik sebagai khalifah pada tahun 661 M selepas peristiwa Ainul Jamaah, yang turut menyaksikan perpecahan umat Islam kepada Syiah Muawiyah, Kharwarij dan Syiah Ali(Syiah dari segi bahasa bermaksud pengikut), Empayar Islam diperintah oleh keluarga Bani Umaiyah, salah satu dari keluarga paling berpengaruh dalam masyarakat Arab ketika itu.

Apabila Khalifah Yazid I meninggal dunia, beliau melantik anaknya, Muawiyah bin Yazid sebagai khalifah, dengan gelaran Khalifah Muawiyah II. Namun, berlaku pemberontakan oleh seorang lagi sahabat Nabi, Abdullah bin Zubair r.a melantik dirinya sebagai khalifah dengan persetujuan dan baiat(taat setia) dari masyarakat Iraq, Semenanjung Arab, Makkah, Madinah dan sebahagian dari Mesir.

Walaubagaimanapun, kuasa khalifah Bani Umaiyah masih kukuh di wilayah Syria dan Palestin. Khalifah yang memerintah di Damsyik semasa Abdullah bin Zubair r.a menjadi khalifah di Makkah ialah Khalifah Muawiyah II, Khalifah Marwan dan Khalifah Abdul Malik bin Marwan.

Pemberontakan Abdullah bin Zubair r.a berakhir apabila tentera Abdul Malik bin Marwan menyerang kota Makkah dan membunuh Abdullah bin Zubair r.a. Kekuasaan Dinasti Bani Umaiyah berjaya ditegakkan di seluruh wilayah Islam.

Khalifah Abdul Malik bin Marwan r.a dan khalifah selepasnya terus menjalankan pembangunan yang pesat di dalam negara dan perluasan kuasa ke luar negara. Wilayah Islam diluaskan sehingga ke wilayah Efriqya di Afrika Utara, seterusnya mara ke Sepanyol. Tentera Islam juga mara ke wilayah India dan mengukuhkan kuasa di Sungai Oxus di Afghanistan dan Lembah Indus.

Era Dinasti Abbasiyah

Pada tahun 750 M, berlaku Revolusi Abbasiah di mana pucuk pemerintahan khalifah Islam berpindah tangan dari keluarga Bani Umaiyah kepada keluarga Bani Abbasiah. Keluarga Bani Abbasiah berasal dari keturunan Abbas bin Abdul Mutalib r.a, iatu bapa saudara Nabi s.a.w. Diketuai oleh Abdullah al Abbas As Saffah, mereka berjaya merampas kuasa dan As Saffah dilantik sebagai Khalifah Islam di Kufah pada tahun 750 M.

Zaman kekuasaan Bani Abbasiah di ibu kota baru berpusat di Baghdad, juga digelar sebagai Zaman Kegemilangan Tamadun Islam. Bandaraya Baghdad menjadi metropolis terbesar di dunia ketika itu dan menjadi pusat kegiatan ilmu antarabangsa. Saintis Islam pada masa itu sentiasa berada di hadapan dalam bidang pengkajian ilmu astronomi, kimia, matematik, mantik, optik, perubatan dan sebagainya. Ilmu keagamaan seperti ilmu fekah, tauhid, tasawuf juga turut berkembang dengan kelahiran banyak ulama dan ilmuwan tersohor.

Era kegemilangan ini hancur apabila Baghdad, ibu kota Khilafah Abbasiah dan pusat penyebaran ilmu terkenal ketika itu musnah akibat serangan dan penjarahan secara besar besaran oleh tentera Mongol di bawah pimpinan Hulagu Khan pada tahun 1258. Era ini lebih dikenali sebagai Era Kemerosotan Awal Tamadun Islam.

Sebahagian dari ahli keluarga Bani Abbasiah yang terselamat dari pembunuhan secara besar besaran oleh orang Mongol itu melarikan diri ke Mesir.

Di sana, mereka juga ditabalkan sebagai khalifah namun hanya berfungsi sebagai khalifah dalam adat istiadat dan agama sahaja, dan tidak berkuasa dalam hal pentadbiran dan kemaslahatan umat Islam ketika itu.

Era Dinasti Abbasiah Di Mesir (Shadow Caliphate)

Berpusat di Kaherah, Mesir. Sepanjang era ini, khalifah langsung tidak mempunyai kuasa dalam pentadbiran dan kemaslahatan umat islam ketika itu. Khalifah dilindungi oleh sultan-sultan dari Kesultanan Mamluk, yang sebenarnya jauh lebih berkuasa dari khalifah sendiri.

Era Khilaf Devlet Turki Uthmnaiyah

Pada masa yang sama, di utara Mesir, di benua Asia Kecil, terbentuknya sebuah kerajaan Islam yang kuat yang diasaskan oleh Uthman bin Ertughrul, seorang gabenor berbangsa Turk. Kerajaan ini berjaya meluaskan pengaruhnya di Asia Kecil dan membuka jalan kepada tentera Islam untuk menakluk Eropah Timur. Pasukan Uthmaniah ini berjaya menakluk Constantinople, ibu kota Empayar Rom Bizantium pada tahun 1453 di bawah Sultan Muhammad Al Fatih.

Pengganti-pengganti Muhammad Al Fatih, kemudiannya menakluk semula wilayah Islam yang berpecah belah di Timur Tengah dan menyatukannya di bawah satu pemerintahan. Tentera Uthmaniah juga berjaya menakluk Makkah dan Madinah dan sultannya mendapat gelaran Khadamul Haramayn(pelayan dua tanah suci)

Sultan Salim I bersama tentera Turknya mara ke Kaherah dan menawan keluarga Khalifah Al Mutawakkil III. Khalifah kemudiannya menyerah lalu menyerahkan jawatan khalifah umat Islam kepada Sultan Salim I, bersama sama dengan alat kebesarannya, pedang dan jubah Nabi Muhammad s.a.w.

Sultan Salim I, Sultan kepada Empayar Devlet Turki Uthmaniah mengisytiharkan dirinya sebagai Khalifah Umat Islam pada tahun 1517. Keturunannya selepas itu menjadi khalifah umat Islam yang berpusat di Istanbul sehinggalah kemerosotannya hingga membawa pula kepada kejatuhannya.

Zaman kemerosotan insitusi khilafah bermula apabila pengenalan pemerintahan acuan Barat yang menghapuskan nilai nilai Islam dalam pemerintahan. Tambahan pula, khilafah banyak berhutang dengan bank-bank, menyebabkan kemasukan campur tangan asing dan pengaruh kuasa Barat. Kekalahan Uthmaniah dalam Perang Dunia Pertama mengeruhkan lagi keadaan, menyebabkan khilafah semakin lemah.

Pada tahun 1922, Kerajaan Uthmaniah dibubarkan dan digantikan dengan sebuah republik di bumi Turki. Walaubagaimanapun, khalifah masih dilantik namun hanya sebagai boneka.

Pada 3 Mac 1924, insitusi khilafah Islam secara rasminya dibubarkan oleh kerajaan Republik Turki di bawah pimpinan Ghazi Mustafa Kemal Ataturk.

Dengan itu, berakhirlah sudah insitusi kekhalifahan yang memayungi Dunia Islam dan umatnya selama 1300 tahun, di mana Khalifah Abdulmecid II ialah khalifah terakhir umat Islam, buat sementara ini.

(Khalifah Terakhir Umat Islam)

Penulis telah mengira jumlah keseluruhan khalifah yang ada dalam senarai di atas, penulis mendapati jumlahnya kira kira 100 orang khalifah.

Umat Islam telah dinaungi oleh 100 orang khalifah……

100 orang…. .

100 orang….


Moscow Kremlin – Bangunan Ikonik Russia

Moscow Kremlin, atau panggilan pendeknya, Kremlin, merupakan kompleks berkubu yang dibina pada kurun ke-14 Masehi dan berperanan sebagai pusat pentadbiran dan keagamaan Russia.

Di samping menempatkan banyak bangunan gereja dan katedral, Kremlin juga dijadikan sebagai kediaman Patriarch (juga disebut Metropolitan) Moscow, ketua Gereja Ortodoks Russia. Ia boleh dikatakan sebagai salah sebuah monumen paling ikonik di bandar tersebut. Pada hari ini, Kremlin tersohor sebagai lokasi mesti dikunjungi bagi sesiapa yang menziarahi ibu negara Russia.

KREMLIN SEBAGAI KUBU PERTAHANAN

Pada asalnya, perkataan ‘kremlin’ digunakan bagi merujuk mana-mana citadel atau kubu yang terdapat di Russia. Bagaimanapun pada hari ini, Kremlin merupakan nama khas bagi merujuk kremlin yang berdiri di Moscow. Asal-usul (etimologi) perkataan tersebut masih diperdebatkan, dan diandaikan ia berasal sama ada dari bahasa Tatar, Yunani, ataupun Russia itu sendiri.

Kremlin terletak betul-betul di tengah bandar Moscow. Di bahagian selatannya, mengalir Sungai Moskva. Di bahagian timurnya pula berdiri megah Katedral Saint Basil dan Dataran Merah. Sementara itu, pemandangan di bahagian baratnya dihalwa oleh Taman-Taman Alexander.

Kurun demi kurun menyaksikan banyak binaan didirikan (dan juga dimus-nahkan) di Kremlin. Antaranya seperti istana, gereja, dan bangunan-bangunan megah. Sebagai sebuah citadel, tidak hairan bagi Kremlin untuk dikelilingi tembok dan menara-menara pertahanan.

Walaupun hayat Kremlin bermula pada kurun ke-14 Masehi, sejarahnya merentang ke masa yang jauh lebih tua. Sebutan terawal tentang kota tersebut boleh dijumpai dalam Hikayat-Hikayat Russia. Dalam catatan tersebut, diceritakan bahawa pada tanggal 4 April 1147, Yury Vladimirovich Dolgoruky si Putera Suzdal mengadakan jamuan di bandar Moscow bagi meraikan rakan sekutunya, Putera Novgorod-Seversky.

Sembilan tahun kemudian (1156 M), Dolgoruky membangunkan binaan berkubu pertama di bandar tersebut, tepatnya di Bukit Borovitsky yang diapit oleh Sungai Moskva dan Sungai Neglinnaya. Ia merangkumi tembok tanah yang dipuncaki tembok kayu dan rumah-rumah bata, berdiri sebagai pendahulu kompleks Kremlin yang kita kenali pada hari ini. Bagaimanapun, kubu yang dibangunkan oleh Dolgoruky itu tidaklah disebut sebagai kremlin. Akan tetapi, ia dikenali sebagai grad (petempatan berkubu).

Semasa Rus menjadi mangsa amu-kan pasukan Monggol pimpinan Batu Khan yang berpanjangan dari tahun 1236 hingga 1240 Masehi, bandar Moscow dija-rah dan dibumihanguskan. Ia sekali lagi menerima pe-taka serupa dari Monggol pada tahun 1293. Tiga tahun kemudian, grad tersebut diperkukuh dengan pagar kayu dan juga tembok tanah yang baru.

Kompleks tersebut mula dipanggil sebagai kremlin pada tahun 1331 M dan sekitar masa itu jugalah bangunan-bangunan batu terawal Kremlin (yang berdiri sehingga kini) didirikan. Pengubahsuaian ini dilakukan bersesuaian dengan perubahan besar yang berlaku dalam sejarah Moscow, di mana lima tahun sebelumnya, bandar tersebut buat pertama kali didiami oleh ketua agama Kristian di Russia, yang ketika itu ialah Saint Peter.

KREMLIN SEBAGAI PUSAT KEAGAMAAN

Sebelum kehadiran Peter di Moscow, pusat Gereja Ortodoks Russia bertempat di Kiev. Sebaik sahaja beliau menyandang kedudukan ketua agama Kristian di Russia, Peter memindahkan kediamannya dari Kiev ke Vladimir, dan kemudian ke Moscow atas permintaan Grand Duke of Moscow ketika itu yang bernama Ivan Kalita.

Sepertimana yang dijangka, perpindahan Peter ke Moscow secara langsung mengubah bandar tersebut menjadi pusat keagamaan Russia. Perubahan sedemikian diabadikan menerusi pembinaan gereja dan untuk tujuan itu, Ivan pun membangunkan Cathedral of the Archangle yang didedikasikan kepada Michael (malaikat Mikail bagi kita penganut agama Islam). Dalam katedral inilah kemudiannya disemadikan jasad pemerintah-pemerintah Moscow, bermula dari Ivan Kalita hinggalah Ivan V.

Di samping itu, atas cadangan Peter, Cathedral of the Assumption turut didirikan. Katedral ini seterusnya dijadikan sebagai gereja utama Moscow dan tempat di mana tsar-tsar Russia dimahkotakan.

Kedua-dua katedral tersebut dipercayai dibangunkan di tapak gereja lama. Cuma malangnya, struktur asalnya yang berusia dari kurun ke-14 Masehi tidak dapat berdiri dan diwarisi sehingga ke hari ini.

MEMPERKUKUH PERTAHANAN KREMLIN

Pada tempoh 1366 hingga 1368 Masehi, tembok kayu oak pada kompleks Kremlin digantikan dengan tembok batu kapur. Projek pengubahsuaian tersebut dijalankan oleh Dmitri II (Dmitri Donskoi), Grand Prince of Moscow, dalam cubaannya mencabar kekuasaan Monggol. Selain memperkukuhkan benteng pertahanan Kremlin, Dmitri turut memperkuat kedudukannya dengan menundukkan raja-raja Russia yang lain.

Bagi menghindarkan kon-flik awal dengan Monggol, Dmitri mengambil pendekatan berbaik-baik dan meneruskan pembayaran ufti tahunan kepada mereka. Namun sebaik sahaja Monggol dihadapkan dengan perge-lutan dalaman, Dmitri langsung sahaja mere-but kesempatan dan melakukan penen-tangan. Pembayaran ufti dihentikan dan raja-raja Russia lain digalang untuk turut serta bersamanya.

Pada tahun 1389 Masehi, Dmitri mene-waskan Mamai si pemerintah Orda Putih (terletak di bahagian barat Orda Emas) dalam Pertem-puran Kulikovo yang berlangsung di Sungai Don (justeru meraihkannya nama timangan Donskoi). Bagaimanapun, kemenangan tersebut tidak dapat dinikmati lama kerana dua tahun kemudian, Tokhtamysh yang menggu-lingkan Mamai dan menyatukan Orda Emas bertindak mena-wan Moscow dan meram-pas harta-bendanya. Keadaan ini memaksa Dmitri tunduk akur terhadap Tokhtamysh dan membayar ufti tahunan kepadanya.

Mujur buat Dmitri, kesatuan Orda Emas di tangan Tokhtamysh tidak berlangsung lama. Menjelang penghujung kurun ke-14, Orda Emas berpecah menjadi khanate-khanate kecil yang secara perlahan-lah hilang dari peta dunia. Di saat Monggol mengalami perpecahan, raja-raja Russia disatukan oleh Ivan III (Ivan Agung), cicit Dmitri II. Beliau bukan sahaja menyandang gelaran Grand Prince of Moscow, akan tetapi turut memperkenalkan satu gelaran lain, iaitu Grand Prince of Rus, bagi tujuan memperagakan kekuasaannya ke atas seluruh Russia.

Gelaran baru tersebut dimasyhurkan menerusi pembinaan semula Kremlin dan bagi melaksanakan tujuan itu, Ivan menjemput masuk jurutera-jurutera mahir dari Itali yang sedang mengalami Renaissance. Antaranya seperti Pietro Antonio Solari dan Marco Ruffo. Pada zaman pemerintahan Ivan ini jugalah tembok dan menara batu Kremlin dibangunkan (pada asalnya berjumlah 18 buah menara, dan kemudian ditambah menjadi 20 buah pada kurun ke-17). Kurun demi kurun menyaksikan tembok-tembok tersebut run-tuh, ro-sak, dan kemudian dibaiki. Apapun, sebahagian binaan dari kurun ke-15 masih berdiri sehingga hari ini.

PEMBINAAN BARU PADA ZAMAN IVAN AGUNG

Di samping tembok dan menara, Ivan turut membina sejumlah bangunan di Kremlin. Antaranya termasuklah tiga buah katedral, iaitu Cathedral of the Assumption (pembinaan semula, dilakukan pada 1475-1479), Cathedral of Annunciation (siap pada 1489), dan Cathedral of the Archangel (pembinaan semula, dilakukan pada 1505-1508).

Tidak ketinggalan juga antara yang turut dibina ialah Gereja Penanggalan Jubah yang berfungsi sebagai kediaman buat Metropolitan (atau Patriarch) Moscow sehingga kurun ke-17, Dewan Facet yang berperanan sebagai dewan penghadapan, dan Menara Loceng Ivan Agung.

Walaupun menara loceng tersebut didirikan pada 1505-1508, ia hanya mencapai ketinggian seperti hari ini pada beberapa tahun kemudian. Penambahan ini dilakukan oleh Boris Godunov, yang turut bertanggungjawab memperindahkannya dengan kubah bersepuh di bahagian puncak menara. Dengan ketinggian 265.7 kaki (81 meter), Menara Loceng Ivan Agung berdiri sebagai bangunan tertinggi di Moscow.

KREMLIN PADA KURUN-KURUN TERKINI

Selepas pembinaan semula Kremlin selesai dijalankan, pihak pemerintah berusaha mengasingkan citadel dengan kawasan lain. Di samping larangan membina bangunan di kawasan berhampiran Kremlin, mereka turut menggali parit selebar 30 meter di sekeliling citadel bagi memisahkannya dari pekan Kitay-Gorod.

Bangunan-bangunan baru di dalam Kremlin juga terus ditambah oleh pemerintah-pemerintah Moscow yang berikutnya. Misalnya pada kurun ke-17 selepas dinasti Romanov menduduki kuasa, Gerbang Armorial, Istana Terem, dan Istana Hiburan dibina. Pada hari ini, Gerbang Armorial tidak lagi wujud. Istana Terem pula dijadikan sebagai kediaman tsar-tsar sementara Istana Hiburan diperuntukkan buat Ilya Miloslavsky, mertua kepada Alexei si tsar kedua Dinasti Romanov.

Alexei mempunyai seorang putera bernama Peter (Peter Agung) yang membesar sebagai pemerintah tunggal Russia pada tahun 1696. Nama Peter tersohor menerusi modenisasi yang dilakukan terhadap Russia dan antara pencapaian besar yang dikecapinya adalah pembinaan pelabuhan di Laut Baltik. Pelabuhan ini membolehkan Russia mengadakan hubungan perdagangan dengan Dunia Barat.

Seiring perubahan tersebut, pada tahun 1703 semasa kelangsungan Pe-rang Besar Utara 1700-1721, bandar St. Petersburg didirikan. Mulanya, ia hanya wujud sebagai kubu pertahanan di kawasan paya Pulau Zayachy, terletak berhampiran mulut Sungai Neva. Namun menjelang 1713, istana Peter dipindahkan ke sana. Dua kurun berikutnya, St. Petersburg dijadikan sebagai ibu negara Russia menggantikan Moscow dan Moscow hanya kembali menyandang status tersebut pada tahun 1917 sewaktu Dinasti Bolshevik berkuasa.

Pemindahan ibu negara ini memberi kesan langsung kepada kemaslahatan Kremlin. Ia sedikit-sebanyak dikesampingkan, namun signifikasinya secara simbolik terus berkekalan memandangkan Kremlin masih dijadikan tempat pemahkotaan maharaja-maharaja Russia. Projek-projek pembinaan juga terus dilaksanakan di Kremlin dari semasa ke semasa.

Misalnya, Senat Kremlin dibangunkan sewaktu pemerintahan Catherine Agung. Begitu juga dengan Istana Besar Kremlin yang didirikan pada kurun ke-19, sewaktu pemerintahan Nicholas I. Bagaimanapun, zaman tersebut turut  menyaksikan beberapa buah bangunan lama dimus-nahkan dan digantikan dengan bangunan-bangunan  baru.

Contohnya, Istana Besar Kremlin itu sendiri dibangunkan setelah istana dan Gereja Saint John  the Precursor yang terletak berhampiran  diro-bohkan. Kremlin juga pernah mengalami kero-sakan teruk sewaktu Perancis berundur dari Moscow.

Sejurus berlakunya Revo-lusi Russia pada tahun 1917, institusi monarki dibubarkan. Empayar Russia dile-nyapkan dan digantikan dengan Soviet Russia. Setahun kemudian, pentadbiran Soviet mengembalikan ibu negara ke Moscow sekali gus menyuntik nafas baru kepada Kremlin. Sepanjang berada di bawah pentadbiran Soviet, terdapat beberapa buah bangunan baharu yang dibina di Kremlin.

Lenin menjadikan Senat Kremlin sebagai kediamannya dan bilik peribadi beliau dipelihara rapi sehingga menjadi muzium. Stalin yang menggantikannya juga mempunyai kamar peribadi di Kremlin. Ketika itu, banyak simbol pemerintahan lama digantikan dengan simbol Soviet : simbol helang pada menara ditukar dengan simbol bintang. Nama Kremlin kian sinonim dengan Soviet Union sehinggalah rejim itu tumbang pada tahun 1991.

Namun, Kremlin terus berdiri teguh sebagai pusat pentadbiran negara Russia dan ikon pelancongannya. Sebahagian bangunannya bahkan diubah menjadi muzium. Antaranya, Gudang Sen-jata Kremlin pada hari ini menempatkan banyak artifak dari dalam mahupun luar negara, termasuklah Mahkota Diraja Russia, singgahsana Ivan the Terrible yang diperbuat daripada gading, dan kelengkapan pe-rang  dari Parsi.


Ada Sahabat Nabi Yang Merupakan Seorang Autism?

Satu hari entah bagaimana di wall FB melintas status dari
seorang penulis autisme yang bernama Uğur Dinç, student M.A. History, Sabanci
University, katanya dia sebagai seorang autism yakin bahawa dari kajiannya, Abu
Zar R.A adalah seorang Mild Autisme.

“I have spotted among the close friends of the Prophet Muhammad, whose life story I have read a few times as an academically talented Muslim boy. That the Prophet’s friend Abu Dharr, the lone relentless fighter for social equality, had mild autism is as obvious to me as sunlight on a cloudless summer day in a temperate climate — makes me proud as a mildly autistic Muslim and gives me hope about the future.”

Baik, sebagai seorang bapa yang ada anak OKU autisme, terus
saya baca balik kisah Abu Zar dan perasan ada beberapa kelakuan beliau yang
boleh dikaitkan dengan autism.

(Nota: Autisme bukanlah kehinaan, ianya hanyalah kelainan upaya yang di anugerah Allah kepada insan terpilih)

Bagi yang belum tahu, Autisme adalah kelainan cara berfikir
sehingga mereka terasing dari masyarakat, selalu kelihatan stress, anti social,
dan berkelakuan pelik.

Autisme boleh dikesan dari kanak kanak yang tidak menoleh
apabila dipanggil namanya, mudah mengamuk, selalu bersikap kurang ajar dan
tidak bermain dengan rakan sebaya. Autisme tidak berjangkit, tidak boleh
disembuhkan tapi boleh di kawal melalui pengalaman yang berkesan.

Autisme juga adalah pengetahuan baru umat manusia kerana lelaki pertama yang dikesan autisme adalah Donald Gray Triplett yang lahir pada tahun 1933 dan sekarang berumur 86 tahun (masih hidup), doktor yang kaji kenehan beliau adalah Dr Leo Kanner, dan waktu itu belum dilebel autism tetapi “Case 1”.

Sebelum tahun 1933, kanak kanak yang ada masalah autism
dituduh telah dirasuk oleh roh jahat, (rujuk Victor of Aveyron, 1798) hinggalah
kajian menyeluruh dikeluarkan pada tahun 1943 terhadap nasib kanak-kanak yang
mempunyai masalah sama seperti Donald Triplett maka sedarlah kita bahawa telah
wujud ‘Case 1’ ini sekian lama dan mula dilebel sebagai Autisme. (diambil dari
Bahasa Latin dan Greek yang bermaksud “Menyendiri”

Maka apabila ciri ciri Autisme telah dikenal pasti, maka
mari kita kaji kisah Sahabat Nabi yang bernama Abu Zar dan kepelikkan beliau.
Adakah sifat suka menyendiri beliau selari dengan Autisme?

Al kisahnya, Abu Zar bukan berasal dari Mekah, beliau datang
dari jauh (Ghifar) untuk mencari orang mengaku Nabi, dan cara beliau mencari
Nabi adalah dengan tidak bertanya, cukup hanya dengan meninjau keadaan
sekeliling, dengar-dengar cakap orang lalu cuba mencari sendiri.

Baik, salah satu cari Autisme, iaitu bila ada apa-apa
masalah, sukar nak bertanya dan suka selesaikan cara sendiri.

Kemudian beliau didatangi Saidina Ali yang nampak Abu Zar ni macam pelik lalu ajak bermalam di rumahnya, Abu Zar setuju menumpang di rumah Ali R.A dan membisu di sana. Pada waktu pagi, Abu Zar akan keluar cari Nabi melalui pusing pusing sekitar Mekah, pulang terus tidur rumah Saidina Ali, sampai hari ke tiga, bila Ali R.A bertanya, barulah beliau bercerita nak cari Nabi.

(Tak pelik ke? Ada tetamu menumpang tidur di rumah kita dan tidak bercerita apa tujuan datang hinggalah ditanya pada hari ketiga.)

Maka pendek cerita, Saidina Ali bawa beliau jumpa Nabi dan terus beliau masuk Islam, dan Nabi mungkin dah perasan sifat pelik pada Abu Zar dan larang Abu Zar istiharkan Islamnya secara terang terang, kerana zaman itu orang masuk Islam akan diseksa, tapi Abu Zar selamba pergi depan Kaabah dan menjerit bagitahu dia sudah masuk Islam.

Terus beliau kena pukul sampai pengsan hinggalah di selamatkan oleh Ibnu Abbas R.A, tapi adakah beliau serik? Esok beliau pergi lagi depan Kaabah dan jerit lagi bahawa dia dah masuk Islam. Seperti biasa, beliau kena pukul lagi, dan hari ketiga beliau buat lagi dan hampir mati dibunuh hinggalah Ibnu Abbas bagitahu kepada orang yang nak bunuh Abu Zar bahawa kaum Abu Zar duduk di jalan kita berniaga, tak selamat nanti kita nak melintas di sana.

Dari kisah ini, Maka terjawablah soalan dari sorang pembaca
sebelum ini bertanya: “kenapa Abu Zar engkar arahan Nabi lalu pergi menjerit
depan Kaabah, dan sanggup dipukul berkali kali hampir mati?”

Ada yang jawab itulah iman seorang Mualaf, sanggup mati demi kebenaran, tapi yang pelik, ingkar arahan Nabi pun tak betul juga. Maka bila dikaji sifat Autisme, maka memang mereka ada sifat agak sukar memahami arahan atau mematuhi arahan. Pengalaman anak saya sendiri, ada benda yang berbahaya yang kita sudah larang, tapi tetap dibuatnya, maka untuk itu saya boleh faham kenapa Abu Zar sanggup berkelakuan aneh yang membahayakan nyawanya sebab cara mereka berfikir tak sama.

Kerana kepelikkan ini, pernah Nabi bertanya kepada Abu Zar, apa nak buat jika kamu nampak orang kaya mengambil harta orang miskin?, jawab Abu Zar R.A akan di pancung dengan pedang serta merta, maka Nabi menasihatinya agar jangan guna pedang, bersabarlah (serahkan kepada pemerintah untuk menjatuhkan hokum).

Lalu Abu Zar meminta jawatan menjadi Pemerintah. Jawab Nabi:

”Ya Abu Zar, aku lihat engkau seorang yang lemah dan aku suka engkau mendapatkan sesuatu yang aku sendiri menyukainya. Janganlah engkau memimpin dua orang dan janganlah engkau mengurus harta anak yatim.” (Riwayat Muslim)

Dari hadis ini, walaupun Abu Zar seorang yang warak dan zuhud, tapi Nabi tidak memberikan jawatan dalam kerajaan kepada beliau kerana ada kelemahan dalam bab menguruskan tanggungjawab.

Namun zuhud beliau sangat dipuji Nabi Muhammad SAW, sabda Nabi: “Siapa nak lihat bagaimana zuhudnya Nabi Isa, lihatlah Abu Zar!”

Abu Zar juga terkenal dengan mulutnya yang lancang dalam berkata kata, (jika autism mereka akan dituduh kurang ajar) tapi itulah yang selalu terjadi. Beliau selalu berdebat dengan sahabat lain terutama isu hidup secara zuhud, pernah beliau berdebat dengan Bilal, dan bila pendapat bilal tidak selari dengan dirinya, beliau berkata kepada bilal: “Mak kau hitam!”

Bilal r.a sangat sedih dengan hinaan melibatkan warna kulit
dan terus mengadu pada Nabi Muhammad SAW,dan Nabi bersabda, “Wahai, Abu
Zar. Engkau telah menghinakannya dengan merendahkan ibunya. Di dalam dirimu
terdapat sifat jahiliyah.” (HR. Bukhari).

Kalimat tersebut terdengar bagaikan petir di telinga Abu
Zar. Lantas dia menangis, dan menghampiri Rasulullah, lalu berkata, “Wahai,
Rasulullah. Beristigfarlah untukku. Mintakanlah ampunan dari Allah
untukku.” Kemudian dia keluar dari masjid sambil menangis dan terus
meletakkan kepalanya di atas tanah yang dilalui Bilal dan berkata, “Demi
Allah, wahai Bilal.  Aku tidak akan mengangkat pipiku, kecuali engkau
memijaknya dengan kakimu. Engkaulah orang yang mulia dan akulah yang hina.”

Lantas Bilal pun menangis dan terus mencium pipi Abu Zar dan
mereka berpelukan sambil menangis.

Namun, walaupun dalam keadaan sedemikian, Rasulullah sangat
sayang pada Abu Zar, dan banyak hadis tentang tauhid diajar Nabi kepada Abu
Zar.

Ada satu lagi sifat pelik Abu Zar yang melibatkan satu waktu dalam perang. Nabi wajibkan mereka yang hanya ada binatang tunggangan sahaja ikut berperang, Abu Zar nak ikut tapi untanya sakit tidak mampu berjalan, dan beliau sudah jauh tertinggal di belakang, lalu Abu Zar tetap datang ke medan perang dengan mendukung unta di atas belakangnya, melihat kejadian ini Nabi Muhammad SAW bersabda: “Semoga Allah mengampuni Abu Zar, dia datang bersendirian, akan hidup bersendirian, dan mati bersendirian.”

Maka selepas kewafatan Rasulllah, sabdaan Nabi adalah benar yang mana Abu Zar telah diasingkan oleh orang ramai kerana sifatnya yang sangat tegas berkenaan harta, katanya Nabi hidup miskin sahaja, tapi kenapa zaman sekarang ramai orang Islam hidup mewah?

Maka dari tindakkanya itu membuatkan orang kaya Islam berasa tidak selesa dan mengadu pada pemerintah, tapi Abu zar selamba berdebat dengan Muawiyyah dan Usman, Khalifah Islam ketika waktu itu sebelum akhirnya beliau di arah berpindah ke Damascus.

Namun selepas di ketahui kehidupannya di sana tidak gembira sebab terpaksa hidup dikalangan orang Islam yang mulai hidup bermewah-mewah, lalu Usman benarkan Abu Zar pindah ke Madinah. Pun begitu, Abu Zar tak seronok sebab orang Islam di Madinah juga sedang hidup mewah tak macam zaman Nabi lalu beliau minta izin untuk tinggal jauh di padang pasir.

Note: Inipun ciri autisme, tidak boleh terima perubahan, dan
lebih suka menyendiri dari hidup bermasyarakat, Khalifah Usman faham tentang
pendirian Abu Zar dan benarkan beliau tinggal di padang pasir bernama Rubza
jauh dari kehidupan bermasyarakat.

Walaupun beliau hidup bersama isteri dan anak perempuannya dipadang pasir jauh dari masyarakat, tapi dari masa ke semasa, ramai Tabien datang belajar hadis daripada beliau.

Mendengar Abu Zar mengasingkan diri, Raya Syrira pernah kirim 300 dinar emas tapi abu Zar tolak kerana tidak mahu hidup mewah. Beliau nak hidup zuhud macam Nabi, dan bila ada sahabat lain melawat beliau dan melihat rumahnya sangat uzur lalu bertanya, mana pergi semua perabot dalam rumah ini? Jawab Abu Zar perabot semua sudah di hantar ke syurga.

Zuhud Abu Zar bukan di buat-buat, malahan sewaktu Nabi Muhammad SAW hidup lag.  Kerana hidup terlalu zuhud, Nabi Muhammad SAW pernah bersabda, Abu Zar berjalan di atas bumi sezuhud Nabi Isa anak Maryam.

Akhirnya Abu Zar meninggal di padang pasir hanya ditemani isterinya, menangis isterinya kerana nak tutup dengan kain kafan pun tiada kain yang sebesar jasar Abu Zar R.A, tapi sebelum meninggal Abu Zar bagitahu kepada isterinya, jangan bersedih, walaupun saya akan mati bersendirian di sini, tapi Nabi Muhammad SAW memberitahu, akan ada satu Kabilah orang beriman akan sempat melihat jenazahnya.

Maka selepas kematiannya tiba tiba muncul rombongan kaum
Muslimin yang dipimpin oleh Abdullah bin Mas’ud.

Ketika pandangan Ibnu Mas’ud jatuh ke mayat Abu Dzar Al-Ghifari. Air matanya tumpah membasahi janggut lalu berkata, “Benarlah ucapan Rasulullah, kamu berjalan sendirian, mati sendirian, dan dibangkitkan juga sendirian.”

Abu Zar telah pergi meninggalkan kita semua, tapi hadisnya
bersama Nabi kekal hingga akhir zaman, pesan Nabi Muhammad SAW kepada Abu Zar:

“Hai Abu Zar, sesungguhnya kau dari keluargaku, dan aku
akan berwasiat kepadamu, maka ingat-ingatlah, kerana wasiat ini menghimpun
segala kebaikan dan pelaksanaannya.

Hai Abu Zar, sembahlah Allah seolah-olah engkau melihat kepada-Nya.
Maka bila nyata engkau tidak melihat Allah, maka yakinlah bahawa Allah melihat
engkau.

Hai Abu Zar, dua macam nikmat, kebanyakan manusia rugi,
kerana tidak mempergunakan dengan sebaik-baiknya, iaitu sihat dan waktu lapang.

Hai Abu Zar, gunakan lima sebelum tibanya yang lima,
gunakanlah masa mudamu sebelum tuamu, dan masa sihatmu sebelum sakitmu, dan
kekayaanmu sebelum miskinmu, dan kesempatanmu sebelum sibukmu, dan hidupmu
sebelum matimu.

Hai Abu Zar, awaslah jangan menangguh-nangguh sangat perbuatanmu,
kerana engkau tergantung pada hari ini, dan bukan pada hari yang sesudahnya,
maka apabila esok hari itu juga hakmu, maka lakukan sebagaimana hari ini, dan
bila esok itu bukan hakmu, maka engkau tidak menyesal kerana tidak memperlambat
apa yang harus kau perbuat hari ini.

Hai Abu Zar, sayanglah pada umurmu, lebih daripada
kesayanganmu terhadap wang emas dan perakmu.

Hai Abu Zar, sesungguhnya sejahat-jahat manusia di sisi Allah pada hari kiamat, ialah seorang alim yang tidak berguna dengan ilmunya dan siapa yang menuntut ilmu sekadar untuk menarik perhatian orang-orang kepadanya, maka ia tidak akan mendapat bau syurga.

Hai Abu Zar, jika kau ditanya sesuatu yang tidak kau
ketahui, maka jawablah, saya tidak mengetahui supaya selamat dari tanggungjawabnya,
dan jangan memberi fatwa terhadap apa yang tidak kau ketahui, supaya selamat
dari siksa Allah pada hari kiamat.

Hai Abu Zar, maut akan datang secara tiba-tiba, dan siapa
menanam kebaikan pasti akan menuai kebaikan. Dan siapa yang menanam kejahatan
pasti akan menuai kemenyesalan, dan bagi tiap-tiap penanam hasil apa yang
ditanamnya,

Hai Abu Zar, sesungguhnya seorang mukmin melihat dosanya itu bagaikan bukit besar yan dikhuatiri akan jatuh padanya, sedang orang kafir memandang dosanya itu bagaikan lalat yang hingap di atas hidungnya.

Hai Abu Zar, Allah telah menjadikan kesenanganku dalam
sembahyang dan aku puas dengan sembahyang itu sebagaimana puas orang lapar
dengan makanan dan orang haus dengan air, sedang orang lapar jika makan kenyang
dan orang haus jika minum puas, dan aku tidak merasa kenyang dari sembahyang (
Yakni tidak jemu-jemu sembahyang).

Hai Abu Zar, sesungguhnya selama kau bersembahyang, maka
bererti kau sedang mengetuk pintu rahmat Tuhan dan siapa yang selalu mengetuk
pintu raja pasti akan dibukakan baginya.

Hai Abu Zar, tiada seorang mukmin yang berdiri sembahyang
melainkan bertaburan di atasnya rahmat antara kepalanya sampai arasy dan
malaikat berkata: Hai anak Adam, andaikan kau mengetahui kedudukanmu ketika
sembahyang dan siapa yang kau ajak bicara, nescaya kau tidak akan berhenti.

Hai Abu Zar, dunia sebagai penjara bagi orang mukmin dan
syurga bagi orang kafir.

Hai Abu Zar,Allah telah berfirman dan bermaksud: “Aku
tidak akan menghimpun dua kali takut dan dua kali aman, pada hambaKu, jika ia
merasa aman daripadaku di dunia maka akan Aku takutkan ia di hari kiamat, dan
bila ia merasa takut kepadaKu di dunia Aku amankan ia di hari kiamat.”

Banyak lagi sebenarnya pesanan daripada Rasulullah kepada Abu Zar R.a, tetapi cukuplah ini yang sempat saya sampaikan, balik kepada topik asal, adakah Abu Zar seorang mild autism?

Dari sejarah yang kita baca, Nampak macam ada ciri seperti itu bermakna kepada ibu bapa yang ada anak Autisme, jangan putus asa, sebab ada Autisme yang sudah menjadi hafiz, ahli perniagaan, doktor, guru dan Insya-Allah jika kena dengan perjalanan hidupnya, mampu menjadi seorang Dae yang berjuang untuk agama Allah.

Wallahu’alam.

Ps: Walaubagaimanapun, ini hanyalah pendapat penulis semata
mata. Jika ada fakta yang lebih tepat dari pandangan penulis, maka pendapat
penulis tertolak serta merta. Semua yang baik dari Allah dan semua yang tidak
baik adalah dari kelemahan saya sendiri.


Mafia Kena Tangkap Lepas Buat Channel YouTube

Kebiasaannya, penje.na.yah akan berusaha menghilangkan semua jejak mereka sebaik saja menjadi buruan pihak berkuasa. Ada yang sanggup lari ke luar negara atau menukar rupa melalui pembedahan plastik bagi memastikan mereka bebas daripada semua itu. Tetapi siapa sangka kerana resepi lazat yang dikongsikan di YouTube, itu juga yang menjadi punca kejatuhan seorang penyeludup da.da.h Itali.

Ini berlaku kepada Marc Feren Claude Biart, 53. Biart menjadi buruan pihak berkuasa Itali sejak tahun 2014 kerana merupakan penyeludup da.da.h bagi mafia Ndrangheta. Ndrangheta merupakan organisasi je.na.yah terancang yang beroperasi di Calabria sejak abad ke-18 lagi dan aktif dalam pelbagai kegiatan seperti ceti haram, penipuan dan penyeludupan.

Berdasarkan laporan akhbar Calabria News, Biart berjaya dikenalpasti pihak berkuasa apabila video dia memasak dimuatnaik ke saluran YouTube milik isterinya. Walaupun dia berjaya menutup mukanya dalam video berkenaan, Biart gagal menutup tatu badannya yang unik itu. Dengan kerjasama Interpol, pihak berkuasa berjaya memberkasnya di Boca Chica, Republik Dominica.

Walaupun tidak dinyatakan jenis video yang membawa kepada penangkapan Biart, video tersebut menjurus kepada masakan Itali. Tatu pada badannya itu sama dengan tatu yang direkodkan dalam pangkalan data polis Itali termasuk data ahli mafia yang melarikan diri ke luar negara.

Selepas melarikan diri pada 2014, Biart dan isterinya memilih bersembunyi di Boca Chica. Boca Chica dilihat sesuai kerana kebanyakan penghuninya merupakan komuniti Itali sekaligus membolehkannya bersembunyi secara senyap-senyap. Bagi para jirannya, mereka hanya mengenalinya sebagai Marc.

Tetapi Biart bukan satu-satunya ahli Ndrangheta yang ditahan atas sebab pelik. Pada Isnin lepas, pihak berkuasa Portugal mencekup Francesco Pelle di sebuah klinik di Lisbon. Dia dikatakan sedang mendapatkan rawatan pandemik Covid-19 di klinik berkenaan semasa ditahan. Pelle yang menjadi buruan polis Itali atas kesalahan membu.nu.h dilabel sebagai penje.na.yah paling dikehendaki mereka sejak 14 tahun yang lalu.

Ndrangheta merupakan antara sindiket je.na.yah terancang yang digeruni di Eropah berikutan mempunyai kawalan terhadap pasaran ko.ka.in di benua berkenaan. Selain itu, organisasi ini turut mempunyai operasi di beberapa negara asing seperti Australia, Argentina, Belgium, Kanada dan Jerman.

RUJUKAN:

Muzaffar, M. (2021). Mafia fugitive caught after seven years on the run thanks to YouTube cooking show. The Independent.


Ulama-Ulama Hebat Zaman Kesultanan Melayu Melaka

Mungkin ramai dari kalangan kita yang mengenali sultan dan pahlawan Kesultanan Melaka, tetapi berapa ramai yang mengenali para ulama Kesultanan Melaka? Berikut adalah senarai ulama-ulama Kesultanan Melaka yang saya himpunkan setakat ini:-

1) Sayyid Abdul Aziz
Beliau berasal dari Hijaz berkemungkinan dari Mekah atau Madinah. Kemudian dari pelabuhan Jeddah, beliau belayar ke Melaka bersama rombongannya untuk berdakwah. Beliau adalah ulama yang berjasa mengislamkan Parameswara, pengasas Kesultanan Melaka.

2) Maulana Jalaluddin
Seorang ulama yang rapat dengan Sultan Muzaffar Syah (Raja Kasim). Beliau menyelamatkan Sultan Muzaffar Syah dari terus terbuang dari istana oleh Raja Rokan. Beliau seterusnya membantu Sultan Muzaffar Syah mendapatkan kembali takhta Kesultanan Melaka dari Sultan Abu Syahid yang dipengaruhi Raja Rokan.

3) Sayyidi Arab
Beliau adalah ulama yang tinggal di Melaka zaman Sultan Muzaffar Syah. Nama sebenarnya tidak diketahui. Beliau terkenal sebagai seorang pemanah handalan dan sering membawa panah ke mana sahaja beliau pergi.

4) Syeikh Datuk Kahfi
Beliau dilahirkan di Melaka dan merupakan anak kepada Datuk Ahmad. Dari Melaka beliau belayar ke Tanah Arab untuk menuntut ilmu agama. Setelah itu, beliau berhijrah dan menetap di Gunung Jati, Cirebon. Beliau mendirikan sekolah pengajian (pesantren) di Gunung Jati dan membantu dakwah Sunan Gunung Jati.

5) Syeikh Ahmad Majnun
Syeikh Ahmad Majnun seorang ulama yang hidup di zaman pemerintahan Sultan Mansur Syah. Beliau telah wafat di Pengkalan Kempas, Linggi dikatakan dalam perjalanan ke sebuah tempat bagi tujuan berdakwah. Berdasarkan inskripsi pada batu bersurat yang terdapat di sisi makam beliau, Syeikh Ahmad Majnun wafat pada tahun 802 H bersamaan 1467 M.

6) Maulana Abu Bakar
Beliau adalah seorang ulama tasawuf. Beliau datang ke Melaka dari Mekah atas arahan gurunya iaitu Maulana Abu Ishak dan membawa satu kitab bertajuk الدر المنظوم. Kedatangan beliau di Melaka disambut dengan penuh gemilang oleh Sultan Mansur Syah. Di Melaka, beliau menganjurkan pengajian di istana dan menjadi guru kepada Sultan dan para pembesar Melaka.

7) Kadi Maulana Yusuf
Beliau adalah Kadi Kesultanan Melayu Melaka, jawatan dalam bidang agama yang tertinggi. Beliau adalah cucu Sayyid Abdul Aziz, pendakwah yang mengislamkan Parameswara. Beliau sangat dihormati oleh seluruh masyarakat Melaka termasuk sultan sehinggakan Sultan Melaka sendiri berjalan kaki ke rumahnya untuk menuntut ilmu.

8) Kadi Munawwar
Beliau adalah anak kepada Kadi Maulana Yusuf. Beliau dilantik menjadi Kadi Kesultanan Melaka oleh Sultan Mansur Syah setelah ayahnya mengundurkan diri dari jawatan tersebut. Antara kepakaran Kadi Munawwar ialah seni bermain beladau (sejenis golok) dan membuat periuk api dan mercun.

9) Sultan Ala’uddin Riayat Syah
Baginda merupakan Sultan Melaka ke-7 dan dikenali sebagai sultan yang adil dan soleh. Baginda seorang yang mahir dengan ilmu-ilmu agama di mana baginda juga sering memberi kuliah-kuliah agama kepada raja-raja di bawah naungannya dan kepada kaum kerabatnya. Pada batu nisannya tertera perkataan berikut:-

“Tiada tuhan yang disembah melainkan Allah. Inilah kubur yang cemerlang, Al-Marhum Sultan yang suci, Sultan Ala’uddin ibni Sultan Mansur ibni Sultan Muzaffar Syah. Rahmat dan kesejahteraan Allah barang terlimpah ke atas rohmu wahai wali Allah yang terpilih”

10) Syeikh Ismail
Beliau mendapat gelaran Sultanul Arifin kerana alimannya. Pada zamannya, Pulau Besar dan Upeh (Tengkera) menjadi pusat pengajian Islam di Melaka. Ramai yang datang ke Melaka untuk berguru termasuk Maulana Ishaq, ayah kepada Maulana Ainul Yaqin (Sunan Giri).

11) Maulana Sadar Jahan
Beliau seorang ulama Hijaz yang datang ke Melaka pada zaman pemerintahan Sultan Mahmud Syah. Beliau menjadi guru utama kepada Sultan Mahmud Syah dan kerabatnya disebabkan kealimannya. Beliau turut terlibat dalam perang Melaka Portugis 1511 malah peranannya dalam medan perang sangat ketara.

12) Syeikh Jailani Mendik Masab
Beliau lebih dikenali dengan nama Datuk Machap. Beliau ialah seorang ulama dan pahlawan Bugis yang berasal dari Makassar, Sulawesi. Beliau datang ke Melaka untuk berdagang sekitar tahun 1500 iaitu ketika zaman pemerintahan Sultan Mahmud Syah. Keilmuannya dalam bidang agama dan ketinggian akhlaknya telah menarik perhatian Sultan sehingga beliau dilantik menjadi Imam Diraja. Ketika Portugis menyerang Melaka pada tahun 1511, Datuk Machap berjuang bersama-sama umat Islam di Melaka untuk mengusir Portugis dari Melaka.


Sejarah SUKMA

Sukan Malaysia atau lebih dikenali sebagai SUKMA boleh dikatakan temasya sukan yang wajib ditonton oleh rakyat Malaysia. Cuma tahun ini agak berbeza kerana SUKMA ditunda berikutan oleh p%ndemik Covid-19.

Walaupun segala persiapan telah dilakukan tetapi kerajaan Malaysia telah menetapkan tiada temasya sukan secara besar-besaran pada tahun ini. SUKMA ini adalah hasil cetusan idea Dato Seri Anwar Bin Ibrahim semasa beliau menjawat jawatan Menteri kebudayaan, belia dan sukan pada tahun 1983. Tujuan beliau adalah ingin memberi platfom untuk atlet di Malaysia meningkatkan prestasi masing-masing.

Selain itu, secara tidak lansung, temasya ini akan menggalakkan pembinaan fasiliti sukan oleh kerajaan negeri untuk membantu meningkatkan prestasti bukan sahaja atlet tetapi pegawai-pegawai juga. Temasya SUKMA yang pertama dicadangkan supaya dianjurkan pada tahun 1985 dengan mempertandingkan enam jenis sukan seperti tenis, pingpong, bola tampar, olahraga dan juga lumba basikal.

Namun, Majlis Sukan Negara (MSN) telah menerima idea dari orang awam untuk menambah bilangan sukan bagi memeriahkan temasya sulung ini. Selain itu MSN juga membuat keputusan untuk menganjurkan kejohanan ini dua tahun sekali bagi memberi ruang kepada Sukan SEA.

1986 menjadi tahun bersejarah buat Malaysia kerana pertama kali SUKMA dianjurkan pada tarikh 19-26 April dengan Kuala Lumpur dipilih sebagai tuan rumah pada edisi pertama.

Pada temasya kali pertama ini juga, kesemua negeri dalam Malaysia melibatkan diri termasuk beberapa kontinjen lain dari Majlis Sukan Universiti Malaysia, PDRM dan ATM. Kuala Lumpur juga telah dinobatkan sebagai juara keseluran SUKMA edisi pertama. SUKMA pertama kali diadakan di wilayah borneo adalah pada edisi ke-3 dengan Sarawak dipilih sebagai tuan rumah.

Pada tahun 1990 ini juga melihatkan Sarawak ditabalkan sebagai juara. Kejuaraan ini adalah kali pertama bagi negeri selain Kuala Lumpur dan Selangor. SUKMA edisi ke-6 menjamukan sejarahnya tersendiri apabila kejohanan kali ini membabitkan kontigen dari Brunei, Labuan dan juga Majlis Sekolah Malaysia.

Namun pada tahun yang sama juga ATM menarik diri dari bertanding di dalam temasya SUKMA. Selangor sekali lagi ditabalkan sebagai juara keseluruhan pada edisi ke-6 . Northern Australia juga pernah menyertai temasya ini pada edisi ke-9 sebagai negara jemputan namun tidak dapat membawa pulang kejuaraan.

Selapas ATM menarik diri, PDRM juga mengumumkan keputusan yang sama pada edisi ke-11. Tidak terkecuali pasukan dari majlis-majlis sukan juga menarik diri pada tahun yang sama. Pada tahun 2010, Majlis Sukan Negara mengubah format temasya dengan ingin menganjurkan temasya ini setiap tahun.

Temasya ini dibahagikan mengikut tahun genap dan ganjil. Namun penganjuran bedasarkan tahun ini tidak bertahan lama kerana pada tahun 2015, MSN menarik balik keputusan ini atas faktor kewangan yang tinggi harus ditanggung Majlis Sukan Negeri.

Kini pelbagai jenis sukan telah dipertandingkan pada temasya ini dan juga telah melahirkan banyak pelapis pelapis dari pelbagai sukan. Pada tahun 2020 sepatutnya Johor menjadi tuan rumah dan sukan terbaru dipertandingkan adalah esports.

Sukan esports akan mempertandingkan 6 pingat emas untuk 3 acara. Namun kejohanan SUKMA tahun ini telah ditunda ke tahun depan kerana pandemik yang melanda.

RUJUKAN:
Majlis Sukan Negara Malaysia. (n.d). Sukan Malaysia. Dipetik daripada https://www.nsc.gov.my/kejohanan/sukan-malaysia-sukma/


Kenapa Ada Orang Relaks Buat Dosa?

Kadang-kadang bila dengar radio, kita pelik macam mana ada orang yang skandal keliling pinggang. Ada yang selamba belasah anak-anak comel yang dihantar pada pusat penjagaan. Kita sendiri tak sampai hati. Tapi, ada orang yang sanggup buat benda keji tu semua. Kenapa?

Boleh jadi, ada God Complex pada pemikiran orang tu.

Istilah ni mula-mula digunapakai Ernest Jones (1913–51) dalam penulisan Essays in Applied Psycho-Analysis.

Sesiapa yang cara fikirnya ada gaya God Complex akan merasa dia sempurna. Tak pernah salah. Tak pernah tersilap. Semua yang dia buat pasti betul. Kalau ada orang lain tegur walaupun yang tegur tu kelayakan, dia takkan terima jugak.

Puncanya? God Complex.

Tuhan tak pernah salah. Dia pun rasa macam tu jugak.

Orang jenis ni jugak kalau kutuk orang bukan main lagi. Tapi kalau kena kritik, cepat melenting. Merah muka dia. Dia rasa yang dia ada semua jawapan dalam dunia. Pendapat orang lain semuanya diabaikan. Pernah tak korang jumpa orang macam ni?

Tapi sebelum tu, jangan tuding jari ke orang lain dulu. Sebab itu jugak benda pertama yang manusia dengan God Complex akan buat. Merasa tak pernah salah. Apa kata kita tengok cermin dulu. Takut-takut kita pun sebakul dengan manusia God Complex.

Sedikit nasihat daripada Arlin Cuncic (MA) yang ada ada Master dalam Psychology, “God Complex akan rosakkan relationship anda.” Perhubungan cinta perlukan hubungan dua hala yang singkat. Bukan eksploitif atau manipulasi. Bkan jugak satu happy dan satu pihak lagi stress. Taknak lah macam tu.

Penting untuk dapatkan rawatan lanjut daripada pakar. Jikalau kamu atau orang yang kamu kenal ada tanda-tanda God Complex, carilah jalan untuk sesi kaunseling.

Jangan korang tag member pulak kat sini.


Singapura Mengangkat Nama Sang Nila Utama Di Bumi Mereka

Para pemimpin kita sentiasa diingatkan agar tidak melupakan sejarah dan warisan negara. Kalau hal ini tak dibuat endah sebab nak kejar populariti segera, yang buruknya negara. Sebab bila orang lain dakwa figura tertentu jadi sebahagian daripada naratif sejarah mereka, yang melahunya kita. Dan itu yang berlaku di Singapura di mana sebuah jalan baru yang dinamakan sempena nama Sang Nila Utama akan dibuka.

Ikut keterangan media Singapura, Jalan Sang Nila Utama (Sang Nila Utama Road) akan dibuka kepada lalu lintas kenderaan pada 25 September ini. Jalan dua lorong ini akan dibuka sepenuhnya menjelang separuh pertama 2024.

Dengan kewujudan jalan baru ini, pengguna jalan raya Singapura dapat bergerak ke Mount Vernon Road dari Upper Aljunied Road. Disebabkan ia dihubungkan dengan Mount Vernon Lane sebelum boleh memasuki Mount Vernon Road, pengguna jalan raya diingatkan agar mengikut penghadang, papan tanda lencongan dan pengawal trafik yang bertugas sebagai panduan.

Tetapi sebelum itu, kami cadangkan korang dapatkan buku KITAB TAMADUN MELAYU. Melayu asyik dimomokkan sebagai bangsa lemah. Semua itu auta semata-mata. Melayu banyak menyumbang kepada ketamadunan manusia dan boleh dilihat dalam KITAB TAMADUN MELAYU. Dapatkannya sekarang! Beli di Shopee: https://shopee.com.my/The-Patriots-Kitab-Tamadun-Melayu-i.238336777.3238415852

Kejap, kejap. Kenapa kita nak melenting dengan pengumuman Singapura ini? Jalan je pun. Hakikatnya, ini nak tunjuk bahawa negara jiran kita lebih pandai hargai sejarah daripada kita. Dan ini bukan sekali dibuat kalau ikut kerja yang dilakukan sejak beberapa tahun lepas.

Contohnya, pada 2019, empat buah patung figura bersejarah Singapura ditempatkan bersama patung Stamford Raffles. Empat patung figura tersebut ialah Sang Nila Utama, Tan Tock Seng, Munshi Abdullah dan Naraina Pillai. Nama keempat-empat tokoh ini dipilih bagi mewakili sumbangan mereka kepada pembentukan Singapura yang kita kenali hari ini.

Jadi, siapa sebenarnya Sang Nila Utama? Sang Nila Utama merupakan seorang putera Melayu yang berdarah keturunan diraja Srivijaya. Bagindalah yang kerajaan Singapura lama pada tahun 1324. Sang Nila Utama merupakan putera Sri Nila Pahlawan (Sri Maharaja Sang Sapurba Paduka Sri Trimurti Tri Buana) dan Wan Sendari (puteri Demang Lebar Daun pemerintah Palembang).

Semasa memburu di sebuah pulau, Sang Nila Utama ternampak seekor rusa dan mengejarnya sehingga sampai ke sebuah batu besar. Sebaik memanjat batu besar berkenaan, baginda ternampak sebuah pulau lain dengan pasir pantainya memutih dan indah. Selepas diberitahu pulau tersebut dipanggil Temasek, Sang Nila Utama mengambil keputusan untuk berlayar di situ.

Malangnya, semasa pelayaran, kapal mereka dibadai ribut sekaligus mengakibatkan air mula memasuki kapal. Bagi mengelak kapal karam, anak-anak kapal berusaha meringankan berat kapal dengan membuang semua barang berat dalam laut. Tetapi air terus memasuki kapal dan ini mendorong sang nakhoda yang mengetuai pelayaran memberitahu Sang Nila Utama untuk membuang mahkota baginda ke laut. Selepas baginda berbuat demikian, ribut yang dialami tiba-tiba berhenti dan akhirnya mereka sampai di Temasek.

Sebaik tiba di situ, Sang Nila Utama bergerak ke hutan untuk memburu. Tiba-tiba baginda terlihat seekor bintang aneh tetapi cantik yang berbadan merah, berkepala hitam dan berdada putih. Bila ditanya perihal haiwan tersebut, seorang pembesar memberitahu itulah rupa seekor singa. Melihat ini sebagai satu petanda yang baik, sebuah kerajaan ditubuhkan baginda di Temasek yang diberi nama Singapura yang bermaksud kota Singa.

Sang Nila Utama memerintah Singapura selama 48 tahun. Menjelang tahun 1372, baginda mangkat dan dimakamkan di Bukit Larangan (kini dinamakan sebagai Fort Canning Hill). Tetapi sehingga hari ini, lokasi sebenar makam baginda tidak diketahui. Disebabkan prestijnya sebagai makam diraja untuk raja-raja Melayu, Raffles sendiri dikatakan mahu dimakamkan di situ.

Jalan Sang Nila Utama merupakan sebahagian daripada pembangunan perumahan terbaru Singapura yang dipanggil Bidadari. Selain jalan, sebuah laluan warisan sejauh 700 meter juga akan dibina dengan setiap papan tanda sepanjang laluan menceritakan bagaimana Singapura wujud. Salah satu bahagian taman ini turut dinamakan sempena Sang Nila Utama iaitu Sang Nila Utama Boulevard.

Tengoklah betapa sungguh-sungguhnya orang luar martabatkan sejarah figura Melayu. Yang kita ini, tercegat je sambil biar warisan sejarah kita musnah dimamah geng kapitalis atau terbiar dimamah perubahan masa. Malulah sikit. Bak kata seorang penulis bernama Srikandi, “Memperingati asal usul bangsa akan boleh membantu sesebuah bangsa bertahan dalam saat-saat genting dan goyah dengan bertaut kepada masa silam.” Jangan biar orang lain tuntut dan ubahsuai sejarah figura kita agar bersesuaian dengan naratif mereka!

RUJUKAN

Berita Harian Singapura. (2022, 19 Ogos). Jalan ‘Sang Nila Utama Road’ dibuka di Bidadari mulai 25 Sep.

Wan Ting, K. (2022, 19 Ogos). New Sang Nila Utama Road, named after legendary Malay prince, to open in Bidadari area on Sep 25. Channel News Asia.


Kajian Menunjukkan Pengikut Teori Konspirasi Tidak Kritis

Kadang-kadang terfikir juga. Kenapa pengikut-pengikut konspirasi terlalu tepu dengan pemikiran mereka? Cuba tengok sendiri. Punyalah dalam mereka tenggelam, sampai ketua-ketua mereka tidak boleh disentuh walau sedikit pun. Anutan mereka pun tidak boleh dikacau.

Bentak sedikit, marah bukan main. Ambil contoh pendaratan Bulan. Ramai tidak percaya dengan kepercayaan “kalau pernah pergi, kenapa tidak pergi lagi?”

Apabila diberitahu Amerika Syarikat berjaya mendaratkan enam misi di Bulan antara 1969 hingga 1972, mereka terdiam sebentar. Kemudian ulang balik soalan dangkal sama: “kenapa tidak pergi kali ketujuh?”

Jawapannya mudah: “kalau orang naik haji sekali (tidak pergi dua tiga kali), apakah haji pertamanya palsu?”

Jujur cakap. Malas juga heret agama Islam dalam perbincangan sebegini. Tetapi masalahnya, itu saja bahasa yang difahami mereka.

Ambil contoh vaksin pula. Siap cakap “buat apa vaksin kalau boleh kena COVID-19”. Penjelasan saintifik panjang lebar memang tidak berguna. Jadi cakap saja “buat apa bersolat kalu boleh masuk neraka”?

Mulalah rαbαk habis cakap “eh, mana boleh bandingkan solat dengan vaksin?”

Sedar tidak? Mereka tidak mampu berfikiran kritis. Mana ada perbandingan. Cuma ada penggunaan solat sebagai analogi untuk memarhaenkan sesuatu kerumitan. Itu pun tidak mampu faham – ada hati ingin celapak dalam hal ehwal perubatan.

Ternyata, ilmu adalah bukan untuk semua. Tetapi terfikir juga – kenapa golongan ini benak sangat?

Rupa-rupanya ramai lagi fikir benda yang sama. Siap ada kajian lagi. Kedatangan media sosial telah melebarkan jalur konspirasi yang asalnya dididih setempat. Sekarang kiranya teori konspirasi menjadi pegangan antarabangsa.

Asam garam sikit dengan institusi mµsµh. Kalau di Barat, tuduh Islam. Kalau di Timur, tuduh Yahudi. Padahal dua-dua sama naik tongong.

Kerana penganut teori konspirasi sebenarnya tidak mampu berfikiran kritis. Mereka tidak mampu menganalisiskan suatu masalah secara objektif untuk menilai sesuatu situasi.

Bukan bermakna mereka tiada akal. Ada akal, cuma tidak aktif saja. Macam telefon pintar. Pintar tetap pintar. Tetapi masih guna 3G sebab takut tak bertempat dengan 5G (padahal patut takut dekat Allah).

Menurut seorang profesor di Universiti Paris Naterre, teori konspirasi adalah suatu wadah untuk menjelaskan sesuatu peristiwa besar dengan cara menuduh gagasan tersembunyi yang terdiri daripada golongan berharta atau berkuasa.

Ambil contoh perubahan iklim. Asap kilang berzaman-zaman menyebabkan imbangan alam sekitar terganggu. Kesan mula nampak. Apa orang cakap? Yahudi guna HAARP. Bodoh.

Itu yang contoh senang untuk faham “tidak mampu fikir secara kritis”. Perubahan iklim sangat rumit. Mereka tidak boleh fikir. RAM tak cukup. Jadi mereka cari shortcut. Orang Barat pun sama. Mereka tidak boleh fikir panjang.

Ramai percaya yang China sengaja sebarkan COVID-19 daripada Wuhan. Padahal China sendiri menjadi mαηgsα pertama. Memµkµl rata semua China suka makan binatang eksotik adalah sama seperti tuduh semua Islam adalah penggαηαs.

Punca utama orang percaya adalah kerana ego, personaliti dan kelemahan pada diri. Akibat tidak mampu berbuat apa-apa perubahan, mereka ambil langkah mudah: tangan tersembunyi (Elder, 2021).

Satu-satunya cara untuk mencegah lembah pembodohan ini adalah melalui latihan pemikiran beranalitikal (Voracek, et al., 2014).

Fikir dengan waras; kenal pasti sesuatu masalah pada dasarnya. Bukannya melalut entah apa-apa. Titanic karam kerana bongkah ais. Titanic tidak mampu elak kerana terlalu laju (angkara Bruce Ismay).

Bukannya kerana Benjamin Guggenheim, John Jacob Astor dan Isidor Strauss. Tiada kena mengena dengan Federal Reserve (FRS), yang terkontang-kanting cuba selesaikan masalah ekonomi.

Tetapi itulah – orang tidak tahu. Main sedap saja tuduh tiga orang kaya menentang FRS atas dasar tidak mahu Amerika Syarikat berperang. Suruh buka buku belajar pasal the Great Depression tersengguk pula jadinya. Macam mana nak berfikiran secara kritis kalau minat pun kelaut?

RUJUKAN:

Elder, J. (2021, Julai 25). Conspiracy theorists lack critical thinking skills: New study. The New Daily.

Voracek, M., et al. ( 2014). Analytic thinking reduces belief in conspiracy theories. Cognition. 133: 572-585.